Bukan janji air liur – Michael Manyin

SERIAN: Janji Ketua Menteri, Datuk Patinggi Abang Johari Tun Openg untuk melaksanakan projek pembangunan di Bahagian Serian dan seluruh Sarawak bukan hanya janji air liur.

Menteri Pendidikan, Sains dan Penyelidikan Teknologi, Dato’ Sri Michael Manyin Jawong, berkata pada masa kini semua projek rakyat yang telah dijanjikan sedang giat dan akan dilaksanakan.

“Sebagai Ahli Dewan Undangan Negeri (ADUN) Tebedu di kawasan Serian, saya selalu mendengar rakyat berkata janji kerajaan negeri ‘janji air liur’.

“Tidak, apa yang dijanjikan bukan janji air liur,” tegasnya pada Majlis Pemimpin Bersama Rakyat yang disempurnakan oleh Ketua Menteri di Dewan SJK Chung Hua, Serian, semalam.

Menurutnya, dalam Mesyuarat Jawatankuasa Penyelarasan Pembangunan Negeri (SDCCM) semalam, pihaknya dimaklumkan hampir semua projek yang diluluskan sedang giat dilaksanakan atau akan dilaksanakan dalam waktu dekat.

“Dalam mesyuarat yang dihadiri Ketua Menteri, wakil-wakil rakyat serta agensi-agensi terlibat, telah diberi taklimat perkembangan pelbagai projek di Sarawak khususnya di Serian.

“Ketua Menteri hendak memastikan semua projek yang diumumkan dilaksanakan dengan teratur dan disiapkan mengikut jadual,” katanya.

Tambahnya, antara projek terlibat adalah Kompleks Pentadbiran Bahagian Serian yang menelan kos RM130 juta dan akan siap menjelang Mei 2021.

“Selain itu, Pusat Konvensyen Serian dengan kos RM80 juta sedang giat dibina dengan kemajuan pembinaan lima peratus dan pelaksanaan Pejabat Daerah Tebedu juga akan siap pada Disember tahun ini.

“Sementara itu, Serian merupakan satu-satunya kawasan yang mencapai 99.9 peratus liputan bekalan elektrik, manakala bekalan air bersih sekitar 90 peratus.

“Dan lebih menbanggakan adalah Serian kini mempunyai dua jejambat yang sudah siap sepenuhnya dan pasti banyak lagi projek pembangunan akan dilaksanakan selepas ini,” jelasnya.

Turut hadir Timbalan Ketua Menteri, Tan Sri James Jemut Masing, Timbalan Ketua Menteri, Datuk Amar Awang Tengah Ali Hasan, barisan kabinet negeri dan wakil-wakil rakyat.

Oleh Zarina Abdullah

See author's posts


MDL mulakan operasi sanitasi

LUNDU: Majlis Daerah Lundu (MDL) mengadakan beberapa sesi operasi sanitasi
awam di sekitar Lundu dan Sematan dalam usaha membendung penularan wabak
Covid-19 di sini, semalam.

Antara lokasi awam menjadi tumpuan sanitasi atau semburan nyahkuman MDL itu
adalah Mahligai Gading, Pangkalan Feri Stunggang dan Rambungan, Balai Polis
Daerah Lundu dan Kem Tentera Sematan.

Selain itu, semua gerai seliaan MDL di Lundu, Sematan dan Biawak, Terminal
Bas Lundu dan Sematan, selurun Pasar Lundu dan Sematan, RHB Bank Lundu, rumah
rehat MDL, Hotel Gading dan Kompleks Kastam Imigresen dan Kuarantin (CIQ) turut
menjalani operasi yang sama.

Penyemburan itu melibatkan para petugas MDL bertujuan untuk memastikan
tempat awam bersih dan selamat kerana wabak itu mudah merebak di tempat awam
seperti pasar komuniti itu.

Dalam perkembangan berkaitan, Setiausaha MDL Norashikin Brahim dalam satu
kenyataan berkata pihaknya bersetuju untuk membenarkan para petani, penternak
dan nelayan menjual hasil mereka di Pasar Tamu Lundu bermula pukul 7.00 pagi
hingga 1.00 petang sahaja.

“Walaubagaimanapun, MDL akan mengambil langkah ketat dengan memastikan
pengunjung dan penjual mengamalkan penjarakan sosial sepanjang operasi jual
beli di lokasi tersebut.

“MDL juga tidak membenarkan sebarang operasi perniagaan hasil tani, ternak
atau laut di kawasan persendirian atau di tepi jalan.

“Tindakan akan diambil sekiranya ada penjaja didapati melanggar arahan
sepanjang Perintah Kawalan Pergerakan (PKP) dikuatkuasakan,” jelasnya.

Tambahnya, peniaga dan penjual mesti memakai topeng hidung dan mulut serta
sarung tangan pada setiap masa sepanjang beroperasi serta memastikan mengguna
pencuci tangan sebelum dan selepas keluar dari kawasan pasar tamu.

“Hanya seorang peniaga dibenarkan menjalankan urusniaga di tapak yang
disediakan dalam satu tempoh.

“MDL mempunyai kuasa untuk menghadkan jumlah pengunjung dalam sesuatu masa
yang masuk ke dalam kawasan pasar tamu,” ujarnya.

Beliau turut menegaskan selari dengan PKP yang dilaksanakan sehingga 14
April ini, semua pergerakan dan perhimpunan ramai termasuk aktiviti keagamaan
dan semua rumah ibadat di Lundu dan Sematan adalah ditutup.

Dalam kenyataan berlainan, MDL berkata orang ramai yang bergerak di tempat
awam selepas pukul 7.00 malam tanpa mempunyai permit khas pergerakan boleh
ditahan oleh pihak berkuasa dan hanya individu di bawah kategori perkhidmatan
penting boleh memohon permit tersebut melalui Pejabat Residen Kuching atau
Pejabat Daerah Lundu.

Kegagalan mematuhi arahan ini boleh didakwa di bawah seksyen 186 kanun
keseksaan yang membawa hukuman penjara sehingga dua tahun atau didenda maksimum
RM10,000 atau keduanya sekali.

See author's posts


Peniaga tidak wajib rekod suhu badan pelanggan

KUALA LUMPUR: Suhu badan pelanggan yang berkunjung ke sesuatu premis perniagaan tidak wajib dicatat, sebaliknya hanya nama dan nombor telefon perludirekod dalam buku jika pelanggan berkenaan tidak menggunakan aplikasi MySejahtera.

Menteri Kanan (Kluster Keselamatan) Datuk Seri Ismail Sabri Yaakob berkata, bagi premis yang telah diambil tindakan oleh pihak berkuasa kerana tidak merekodkan suhu badan pelanggan, mereka boleh berhubung kembali dengan pihak berkuasa terbabit.

“Pengambilan suhu adalah untuk mengetahui pelanggan bergejala atau tidak, jika bergejala tidak seharusnya dibenarkan masuk, tetapi (pengambilan) suhu tidak wajib untuk direkodkan,” katanya pada sidang media perkembangan Perintah Kawalan Pergerakan Pemulihan (PKPP) di bangunan Parlimen di sini semalam.

Sementara itu, Ismail Sabri mengulangi peringatan bahawa waktu operasi bagi premis perniagaan termasuk kedai serbaneka 24 jam hanya dibenarkan sehingga 12.00 tengah malam.

Katanya, terdapat laporan kedai serbaneka kembali menjalankan operasi 24 jam walaupun tempoh waktu itu masih belum dibenarkan.

Beliau, bagaimanapun, berkata klinik swasta dibenarkan beroperasi 24 jam dan premis berkenaan harus mematuhi SOP yang ditetapkan termasuk dalam penggunaan aplikasi MySejahtera.

Beliau juga menegaskan kerajaan belum bercadang membenarkan peniaga kedai makan dari Thailand yang pulang ke negara asal untuk masuk menyambung kembali perniagaan mereka di negara ini.

“Kita masih belum boleh membuka sempadan negara untuk mereka, risikonya terlalu tinggi,” katanya. – Bernama

See author's posts


Agensi PBB gesa gencatan senjata

GAMBAR edaran Pejabat Akhbar Kepresidenan Ukraine menunjukkan Presiden Ukraine Volodymyr Zelensky berbual dengan seorang lelaki yang cedera berbaring di atas katil semasa lawatan di hospital tentera selepas pertempuran di Wilayah Kiev, Ukraine. Agensi PBB menggesa gencatan senjata berikutan serangan ke atas hospital boleh melumpuhkan sistem kesihatan Ukraine. • Foto AFP

GENEVA: Agensi Pertubuhan Bangsa-Bangsa Bersatu (PBB) menggesa gencatan senjata segera dan menghentikan serangan ke atas profesional dan kemudahan penjagaan kesihatan di Ukraine yang membunuh puluhan orang, menyifatkan Rusia sebagai tindakan kekejaman yang tidak wajar.

“Sejak permulaan pencerobohan Rusia ke atas Ukraine, 31 serangan terhadap penjagaan kesihatan didokumenkan melalui Sistem Pengawasan Pertubuhan Kesitan Dunia (WHO) untuk Serangan terhadap Penjagaan Kesihatan (SSA),” kata kenyataan bersama itu.

Kenyataan itu ditandatangani oleh ketua Tabung Kanak-Kanak Pertubuhan Bangsa-Bangsa Bersatu (UNICEF), Tabung Penduduk PBB (UNFPA) dan WHO.

“Untuk menyerang mereka yang paling terdedah, bayi, kanak-kanak, wanita hamil dan mereka yang sudah menderita penyakit dan pekerja kesihatan mempertaruhkan nyawa mereka sendiri untuk menyelamatkan nyawa adalah satu tindakan kekejaman yang tidak wajar,” kata mereka.

Dalam 24 daripada serangan yang dilaporkan, kemudahan penjagaan kesihatan telah rosak atau musnah, manakala 12 orang terbunuh dan 34 cedera dalam lima kes ambulans dilanggar

Kenyataan itu juga menggesa gencatan senjata segera.

“Pekerja bantuan dan penjagaan kesihatan harus dapat bekerja dengan selamat, termasuk imunisasi terhadap Covid-19 dan polio serta bekalan ubat yang menyelamatkan nyawa untuk orang awam di seluruh Ukraine serta kepada pelarian yang melintasi negara jiran,” tambah kenyataan bersama itu.

Ia ditandatangani oleh Pengarah Eksekutif UNICEF Catherine Russell, rakan sejawatan UNFPA Natalia Kanem dan Ketua WHO, Tedros Adhanom Ghebreyesus.

Sekurang-kurangnya tiga orang terbunuh, termasuk seorang gadis muda dalam serangan Rabu ke atas hospital kanak-kanak di Mariupol di selatan Ukraine.

Menurut agensi kesihatan reproduktif PBB, dua lagi hospital bersalin Ukraine diserang dan dimusnahkan sebelum mogok itu.

“Serangan ke atas penjagaan kesihatan dan pekerja kesihatan secara langsung memberi kesan kepada keupayaan orang ramai untuk mengakses perkhidmatan kesihatan penting terutamanya wanita, kanak-kanak dan kumpulan terdedah lain,” kata ketua agensi PBB.

“Kami melihat bahawa keperluan penjagaan kesihatan wanita hamil, ibu baru, kanak-kanak yang lebih muda dan orang tua di dalam Ukraine semakin meningkat, manakala akses kepada perkhidmatan sangat terhad oleh keganasan,” tambah kenyataan itu.

Menurut Pegawai PBB, lebih 4,300 kelahiran telah berlaku di Ukraine sejak permulaan pencerobohan Rusia dan 80,000 wanita Ukraine dijangka bersalin dalam tiga bulan akan datang.

Tambah mereka, bekalan oksigen dan perubatan, termasuk untuk pengurusan komplikasi kehamilan semakin berkurangan.

“Sistem penjagaan kesihatan di Ukraine jelas mengalami tekanan yang ketara dan keruntuhannya akan menjadi malapetaka,

“Segala usaha mesti dilakukan untuk mengelakkan perkara ini daripada berlaku.

“Kami mengesa gencatan senjata segera, termasuk akses tanpa halangan supaya orang yang memerlukan dapat mengakses bantuan kemanusiaan.

“Resolusi aman untuk menamatkan perang di Ukraine boleh dilakukan,” tegas agensi PBB memberi amaran. -AFP

See author's posts


Yayasan Ikhlas sumbang sut PPE

KUCHING: Sejumlah 12,500 sut Perlindungan Diri (PPE) diserahkan kepada Jawatankuasa Pengurusan Bencana Negeri Sarawak (JPBN Sarawak) oleh badan kebajikan Yayasan Ikhlas.

Menurut Yayasan Ikhlas, Sut PPE tersebut adalah antara 17,500 sut PPE yang ditaja keseluruhan kos oleh Bank Pembangunan Malaysia Berhad (BPMB) dalam membantu usaha kerajaan mendepani wabak Covid 19.

Manakala, sut PPE adalah hasil cetusan idea dan penghasilannya oleh Yayasan Ikhlas sendiri.

Turut menerima sumbangan sut sebanyak 5,000 set adalah Jabatan Kesihatan Negeri Sabah (JKNS).

Untuk Sarawak, sumbangan itu diterima oleh wakil JPBN iaitu Menteri Kerajaan Tempatan dan Perumahan Sarawak, Dato’ Sri Dr. Sim Kui Hian, semalam di Bangunan Dun Lama, Petra Jaya di sini.

Turut Hadir, Penolong Pengarah Unit Keselamatan dan Penguatkuasaan Negeri Sarawak, Daud Jailani, serta Penaja dari Bank Pembangunan Malaysia Berhad, Ustaz Mohamad Salihin Deris, Group Head of Shariah Management.

Dalam perkembangan yang sama, Yayasan Ikhlas menyalurkan sumbangan kepada 5,000 keluarga asnaf yang memerlukan sepanjang PKP bermula 18 Mac 2020 sehingga Jun lalu di seluruh Malaysia.

Bantuan yang diberikan berbentuk makanan dan keperluan asas turut disalurkan kepada golongan terbabit.

Pengerusi Lembaga Amanah Yayasan Ikhlas, Dato’ Mohd Rosli bin Ramli, berkata jumlah keseluruhan kutipan untuk disalurkan kepada mereka yang memerlukan sepanjang Covid-19 ini adalah sebanyak RM1.74 Juta.

Beliau mengucapkan setinggi penghargaan dan terima kasih kepada seluruh rakyat Malaysia yang prihatin dan menjadikan Yayasan Ikhlas sebagai wakil untuk mereka menyalurkan bantuan kepada golongan yang memerlukan.

Yayasan Ikhlas adalah sebuah badan kebajikan yang ditubuhkan di bawah Akta Pemegang Amanah (Pemerbadanan) 1952 (Akta 258) pada 5 Mac 2009.

Terdapat tiga kluster strategik yang mendasari segala aktiviti Yayasan Ikhlas iaitu Kluster Pendidikan, Kluster Komuniti dan Kluster Bencana.

See author's posts


Kes denggi di Johor meningkat

JOHOR BAHRU: Kes denggi di Johor meningkat sebanyak 6.2 peratus atau 8,707 kes bagi tempoh 1 Januari hingga 12 September tahun ini berbanding 8,200 kes dalam tempoh sama, tahun lepas.

Pengarah Jabatan Kesihatan Negeri Johor (JKNJ), Dr. Aman Rabu berkata, berdasarkan data terkini, situasi denggi di negeri itu disifatkan amat membimbangkan.

“Sebanyak 32 kes kematian direkodkan tahun ini, berbanding 21 kes kematian yang dicatatkan bagi tempoh sama tahun lepas,” katanya dalam kenyataan di sini, semalam.

Justeru, JKNJ mengadakan satu operasi penguatkuasaan premis individu (OPPI) di kawasan wabak denggi di Bandar Baru Uda, kerana kawasan berkenaan kurang mendapat kerjasama penduduk untuk dibuat pemeriksaan tempat pembiakan nyamuk Aedes.

“Sejak 1 Januari sehingga 12 September,sebanyak 156 kes denggi dilaporkan dari kawasan ini. Sebanyak 1,014 premis diperiksa dan daripada jumlah tersebut sebanyak 14 (1.3 peratus) premis didapati mempunyai bekas pembiakan jentik-jentik.

“Di persekitaran awam pula, sebanyak 26 tempat pembiakan ditemui antaranya pada bekas plastik dan pasu bunga yang terbiar,” kata Dr Aman.

Beliau berkata, dalam usaha mencapai matlamat Johor Perangi Denggi 2020, pelbagai usaha telah dijalankan untuk memastikan masyarakat peka dan sama-sama bertanggungjawab menghentikan penularan denggi.

Operasi OPPI di bawah Akta Pemusnahan Serangga Pembawa Penyakit 1975 adalah satu operasi bersepadu melibatkan agensi seperti pihak berkuasa tempatan (PBT), Perbadanan Pengurusan Sisa Pepejal dan Pembersihan Awam (SWCorp) dan Polis Diraja Malaysia.

“Sekiranya, terdapat atau dijumpai pembiakan jentik-jentik di premis kediaman,kompaun sebanyak RM500.00 akan dikenakan dan sekiranya gagal membayar kompaun,boleh didakwa di mahkamah dan denda maksimum RM10,000.00 atau penjara, tidak melebihi dua tahun atau kedua-duanya, jika sabit kesalahan.

“Dalam mencegah denggi, masyarakat perlu memainkan peranan aktif bagi mencari dan memusnahkan tempat takungan di kediaman mereka yang boleh menjadi pembiakan Aedes, termasuk penjagaan kebersihan persekitaran dan pembu angan sampah secara teratur,” katanya.

Justeru, beliau menasihatkan orang ramai supaya bekerjasama dengan petugas kesihatan yang melakukan peme- riksaan rumah atau semburan kabus.– Bernama

See author's posts


Pengunjung terpegun,‘hayati’ keunikan BCM

KUCHING: Muzium Budaya Borneo (BCM) yang baharu dilancarkan mampu menjadi pusat menimba ilmu dalam usaha memahami kekayaan sejarah, budaya dan alam semula jadi di kepulauan itu.

Tinjauan Utusan Sarawak di Muzium Budaya Borneo (BCM) jelas menunjukkan para pengunjung berpuas hati dan terpegun dengan Muzium ikonik serba baharu itu yang mempamerkan lebih seribu artifak mewakili budaya dan sejarah Sarawak yang menakjubkan.

Seorang pengunjung, Hana berkata, terpegun dengan keunikan yang ada di dalam muzium. Banyak yang boleh dipelajari di Muzium Budaya Borneo ini mengenai sejarah di Borneo terutamanya di Sarawak.

Pelancong dari Sabah Roy Ryner bersama ahli keluarganya berkata, kami sangat berpuas hati dan berasa sangat bertuah berkesempatan untuk melawati Muzium Budaya Borneo ini.

“Terlalu banyak yang boleh anak-anak pelajari ketika melawati Muzium ini mengenai sejarah yang ada di negeri Sarawak. Jadikan muzium ini salah satu destinasi wajib sekiranya berkunjung di Sarawak.”

Seorang pengunjung, Hael berkata, muzium yang dinantikan oleh orang ramai akhirnya kini boleh dilawati. Terlalu banyak sejarah Sarawak dan barang-barang artifak yang boleh didapati di Muzium ini. Saya bangga menjadi anak Sarawak dengan adanya muzium ikonik seperti ini.

Lain pula dengan, Siti Zainon, beliau berkata, dengan adanya pertunjukkan 3D, tayangan video yang boleh menarik perhatian para pengunjung untuk lebih memahami sesebuah cerita atau karya tersebur.

“Setiap barang-barang sejarah atau artifak yang ada di Sarawak dipamerkan dengan perincian maksud pada setiap barang yang dipamerkan. Tahniah Muzium Sarawak dan kami bangga menjadi anak Sarawak,” katanya.

Muzium Budaya Borneo mempunyai tiga galeri kekal yang terletak di Aras 3,4 dan 5. Setiap aras menampilkan jalan cerita yang tersendiri dan mempamerkan koleksi asli muzium.

Antaranya ialah, Galeri Kanak-Kanak, Seni dan Kreatif, Galeri Keharmonian Alam dan Manusia, Galeri Peredaran Masa dan Galeri Objek Idaman.

Pembinaan BCM bermula pada 2014 dan kos projek itu sebanyak RM323 juta dibiayai sepenuhnya oleh Kerajaan Negeri Sarawak.

Muzium Budaya Borneo (BCM) mempunyai 6,000 meter persegi ruang pameran di atas tiga tingkat

Terdahulu, Premier Sarawak Tan Sri Abang Johari Tun Openg berkata sebagai sebuah repositori bertaraf dunia, muzium itu juga mampu menarik ahli akademik dan penyelidik dari institusi tempatan mahupun antarabangsa.

Muzium Budaya Borneo itu telah dibuka kepada umum pada 9 Mac (semalam).

Waktu operasi Isnin hingga Jumaat pada 9.00 pagi hingga 4.45 petang manakala Sabtu, Ahad dan Cuti Umum pada jam 10.00 pagi hingga 4.00 petang.

Oleh AZREEN KERIA

See author's posts


Superkomputer ramal England tersingkir di suku akhir

LONDON: Superkomputer Piala Dunia meramalkan England akan tersingkir apabila bertemu Perancis pada aksi suku akhir, awal pagi Ahad ini.

Skuad The Three Lions dibimbing Gareth Southgate tampil pada kempen Piala Dunia di Qatar dengan misi memburu gelaran juara.

Harry Kane dan rakan sepasukan yang lain berjaya melepasi cabaran peringkat awal apabila merekodkan kemenangan ke atas Iran, Wales dan Senegal, manakala seri dengan Amerika Syarikat.

Bagaimanapun, anak buah Southgate berdepan ujian sebenar apabila bertemu Perancis yang memegang status selaku juara bertahan.

Kylian Mbappe dilihat masih bergelut dengan prestasi tidak menentu, tetapi Olivier Giroud berjaya menjadi penjaring terbanyak buat pasukan itu.

Superkomputer daripada laman web BonusCodeBets meramalkan Perancis di bawah kendalian Didier Deschamps akan menyingkirkan Southgate dalam pertempuran taktikal mereka.

Keputusan itu akan menyaksikan Perancis diramal membuat perhitungan separuh akhir dengan Portugal yang dijangka menewaskan Maghribi di sebalik kekalahan dialami Sepanyol di tangan pasukan bukan pilihan itu.

Argentina pula diramal akan menumbangkan Belanda dengan Brazil mengatasi Croatia, sekali gus akan menyaksikan pertembungan Superclasico yang menarik antara dua gergasi Amerika Selatan.

Bagaimanapun, Brazil diramal memusnahkan impian Lionel Messi untuk melangkah ke final, manakala Perancis mengatasi Portugal dalam satu lagi aksi separuh akhir.

Trofi Piala Dunia kali ini diramal akan menjadi milik Brazil selepas menewaskan Perancis di final, sekali gus menjadi gelaran keenam buat pasukan itu. –

See author's posts


Pacu pertumbuhan ekonomi digital

• SEDC lancarkan MBAN Sarawak Chapter

KUCHING: Perbadanan Ekonomi Digital Sarawak (SDEC) hari ini mengumumkan pelancaran ‘The Malaysian Business Angel Network (MBAN) Sarawak Chapter’.

Acara yang julung kali diadakan ini bertujuan memperkenalkan konsep pelaburan kepada individu di Sarawak dan berfungsi sebagai pemacu pendaftaran untuk persatuan yang baharu ditubuhkan selaras dengan Strategi Ekonomi Digital Sarawak dan Strategi Pembangunan Pasca Covid-19 2030 (PCDS).

Selari dengan objektif untuk merangsang lebih banyak pelaburan dan modal teroka di Sarawak untuk memacu pertumbuhan ekonomi digital.

Sebelum penubuhan Sarawak Chapter, lebih 100 individu telah mengambil bahagian dalam mempelajari lebih lanjut tentang pelaburan melalui program yang dianjurkan bersama oleh SDEC dan MBAN.

Ini termasuk bengkel dalam talian mengenai topik ‘Corporate Angel Investing’ dan ‘Getting Started With Early Stage Investing’.

SDEC dalam satu kenyataan memberitahu, pihaknya juga sebelum ini telah menganjurkan ‘Coffee and Coversation’ dengan kerjasama Dewan Perniagaan dan Perindustrian Cina Kuching (KCGCCI).

“MBAN Sarawak akan berfungsi sebagai platform untuk individu bernilai tinggi Sarawak untuk melabur dalam syarikat permulaan teknologi, dan untuk menyokong pertumbuhan ekonomi digital di rantau ini.

“Ia juga akan menghimpunkan komuniti pelabur yang komited untuk menyokong pembangunan syarikat permulaan teknologi dalam Ekosistem Digital Sarawak,” kata kenyataan itu.

Sarawak Chapter bertepatan dengan inisiatif ‘Digital Village Accelerator (DIVA)’. DIVA ialah program utama di bawah Ekosistem Digital Sarawak, menyasarkan syarikat pemula tempatan untuk mempercepatkan pertumbuhan dan kematangan mereka, dengan penekanan pada peningkatan penjanaan hasil, pengembangan pasaran dan potensi pelaburan.

“Dalam usaha untuk mempercepatkan lagi pertumbuhan mereka dalam program ini, lima peserta DIVA bertanding semasa Hari Demo untuk menunjukkan pencapaian yang telah mereka capai dengan geran pembangunan yang telah mereka terima.

“SiniSana, Timogah, UAS Mapping, Volume R&D serta NEUON Ai adalah peserta DIVA yang telah menerima geran pembangunan sebanyak RM150,000 setiap seorang untuk meningkatkan lagi pertumbuhan mereka dan berkongsi kemajuan yang telah mereka capai setakat ini,” katanya lagi.

Acara ini juga menyaksikan pertukaran Terma Rujukan antara SDEC, Cradle Fund dan MBAN.Ini menandakan satu peristiwa penting dalam pembentukan MBAN Sarawak Chapter dan mengukuhkan hubungan antara agensi kerajaan persekutuan dan negeri.

Diharapkan melalui pembentukannya, ekosistem pelaburan dan permulaan di Sarawak akan berkembang dengan pesat.

Sementara itu, Ketua Pegawai Eksekutif SDEC, Sudarnoto Osman berkata, pelancaran MBAN Sarawak Chapter menandakan peristiwa penting bagi individu yang bernilai tinggi di Sarawak dengan pengenalan konsep pelaburan.

“Potensi yang luas akan diwujudkan dalam memberi manfaat kepada masyarakat setempat dan akhirnya memihak ekosistem. Terutamanya, menyasarkan sektor pemula teknologi di Sarawak, MBAN Sarawak Chapter akan menjadi kenderaan untuk menyediakan perkhidmatan yang diperlukan seperti perundingan, nasihat, aliran urusan dan banyak lagi untuk ahlinya, dan sebagai balasan mereka menikmati faedah menjadi pelabur,” katanya.

Sudarnoto berkata, penubuhan persatuan ini merupakan langkah penting dalam memotivasikan penyertaan sektor swasta dalam pembangunan ekonomi digital.

MBAN berdedikasi untuk memupuk persekitaran yang berkembang maju untuk syarikat permulaan teknologi dan memajukan ekonomi digital Sarawak.

Dengan pembukaan Sarawak Chapter, MBAN berhasrat untuk meningkatkan pertumbuhan syarikat teknologi di rantau ini dan menggalakkan penglibatan sektor swasta yang lebih besar dalam pembangunan ekonomi digital Sarawak.

Oleh NUR AIN OTSMAN

See author's posts


Susie Anchai sara diri dengan bertani

Walaupun Umur sudah mencecah 51 tahun tetapi ia bukanlah penghalang untuk terus terus berkebun.

Susie Anchai yang juga merupakan ibu tunggal dari Simunjan berkata, bekerja di bawah terik matahari dan hujan adalah perkara yang biasa baginya malah ia sudah mengerjakannya hampir 30 tahun.

Katanya, selepas kematian suaminya tiga tahun lalu akibat kanser paru-paru, beliau terpaksa mengerjakan tanah kebun seorang diri.

“Saya tiada pilihan lain, selain mengejakan tanah kebun itu sendiri kerana ia adalah sumber pendapatan utama saya.

“Dulu, kalau suami ada bersama saya maka pekerjaan yang saya lakukan itu menjadi ringan dan mudah”, katanya semasa ditemu bual oleh pemberita melalui telefon.

Antara yang diusahakannya adalah tanaman jagung, cili, ladang sawit dan lada.

Tambahnya, beliau ingin memperluaskan lagi tanaman sawit disebabkan harga lada yang semakin hari semakin menurun.

“Buat masa ini saya hanya fokus kepada tanaman lada kerana pembelian anak benih sawit masih lagi dalam proses.

“Walaupun harga sawit tidak menentu, ada kalanya naik, ada kalanya turun tapi ia lebih berbaloi buat masa sekarang.

“Untuk jagung dan cili saya akan menjualnya ke pasar dan sekitar kampung, tapi ada kalanya diborong oleh orang.

Dalam pada itu, anak-anaknya turut membantu dalam mengerjakan tanah kebun tersebut jika ada kelapangan

Jelasnya lagi, anak-anaknya akan turut membantu pada hujung minggu sahaja.

Ditanya pemberita, adakah beliau akan terus berkebun untuk tempoh 10 tahun akan datang, beliau menjawab selagi nyawa dikandung badan beliau akan terus berkebun daripada membazirkan sisa tuanya hanya duduk di rumah.

Tambahan pula, berkebun adalah satu aktiviti yang sihat, jelasnya.

Oleh NICKELYSON LAKUN

See author's posts


Bursa Malaysia menjunam 13.89 mata

KUALA LUMPUR: Bursa Malaysia ditutup pada paras terendah intra hari pada hari dagangan terakhir Januari, mencerminkan prestasi negatif bursa serantau dan sentimen pasaran global yang lemah.

Pada 5 petang, FTSE Bursa Malaysia KLCI (FBM KLCI) susut 13.89 mata atau 0.92 peratus kepada 1,485.50 daripada 1,499.39 ketika ditutup pada Isnin.

Ia dibuka 5.60 mata lebih rendah pada 1,493.79 dan bergerak antara 1,485.50 dan 1,493.89 sepanjang dagangan.

Keseluruhan pasaran adalah negatif, apabila kaunter rugi mengatasi kaunter untung, 632 berbanding 325, manakala 389 kaunter tidak berubah, 861 tidak diniagakan dan 45 yang lain digantung.

Jumlah dagangan menyusut kepada 4.03 bilion unit bernilai RM2.78 bilion berbanding 4.56 bilion unit bernilai RM2.44 bilion pada Isnin.

Mengulas mengenai prestasi pasaran hari ini, Naib Presiden Penyelidikan Ekuiti Rakuten Trade Sdn Bhd, Thong Pak Leng, berkata FBM KLCI ditutup lebih rendah seiring dengan prestasi negatif bursa serantau.

“Indeks serantau utama ditutup rendah dengan jualan kukuh pada saham teknologi berikutan petunjuk negatif daripada Wall Street kerana pelabur berhati-hati menjelang pengeluaran data ekonomi utama Amerika Syarikat (AS) dan mesyuarat bank pusat utama,” katanya kepada Bernama.

Beliau menjelaskan bahawa pelabur menjangkakan Rizab Persekutuan (Fed) AS akan menaikkan kadar faedah sebanyak 25 mata asas pada Rabu dan Bank Pusat Eropah sebanyak 50 mata asas pada Khamis.

“Bagi bursa tempatan, kami percaya jualan hari ini menawarkan peluang untuk tawar-menawar saham pada paras yang lebih rendah. Oleh itu, kami menjangka indeks penanda aras akan melakukan lantunan tidak lama lagi. Kami mengekalkan sasaran FBM KLCI kami untuk minggu ini di antara 1,490 dan 1,505,” katanya.

Indeks utama serantau semuanya menunjukkan penurunan, dengan Nikkei 225 Jepun susut 0.39 peratus kepada 27,327.11, manakala Hang Seng Hong Kong turun 1.03 peratus kepada 21,842.33, Indeks Strait Times Singapura merosot 0.43 peratus kepada 3,363.70 dan Kospi Korea Selatan merosot 1.04 peratus kepada 2,425.08.

Di dalam negara, kaunter rugi dalam saham wajaran tinggi didahului oleh Petronas Gas, susut 78 sen kepada RM16.82, Hong Leong Bank turun 68 sen kepada RM20.52, Digi merosot 11 sen kepada RM4.21, Petronas Dagangan susut RM1.08 kepada RM21.80 manakala Petronas Chemicals turun 10 sen kepada RM8.35.

Sementara itu Maybank susut empat sen kepada RM8.74, Public Bank turun dua sen kepada RM4.24, CIMB susut tiga sen kepada RM5.75.

Bagi saham cergas, Vestland yang memulakan dagangan sulungnya hari ini di Pasaran ACE naik enam sen kepada 39 sen, manakala Borneo Oil, G3 Global, Zen Tech dan Sapura Energy masing-masing tidak berubah pada dua sen, tiga sen, 6.5 sen dan lima sen.

Bursa Malaysia dan anak syarikatnya akan ditutup esok sempena sambutan Hari Wilayah Persekutuan.

Di papan indeks, Indeks FBM Emas turun 93.36 mata kepada 10,816.27, Indeks FBMT 100 turun 92.0 mata kepada 10,485.46 dan Indeks FBM Emas Shariah menjunam 113.43 mata kepada 11,076.20.

Indeks FBM 70 menguncup 94.10 mata kepada 13,686.0 dan Indeks FBM ACE berkurangan 47.05 mata kepada 5,711.46.

Dari segi sektor, Indeks Produk dan Perkhidmatan Perindustrian turun 1.37 mata kepada 189.93, Indeks Tenaga susut 6.04 mata kepada 887.25, Indeks Perladangan merosot 20.68 mata kepada 6,829.38, dan Indeks Perkhidmatan Kewangan susut 124.62 mata kepada 16,413.43.

Jumlah dagangan Pasaran Utama susut kepada 2.5 bilion saham bernilai RM2.31 bilion berbanding 3.08 bilion saham bernilai RM2.03 bilion semalam.

Sementara itu, jumlah dagangan waran susut kepada 299.42 juta unit bernilai RM50.9 juta daripada 349.42 juta unit bernilai RM58.05 juta sebelumnya.

Jumlah dagangan Pasaran ACE merosot kepada 1.24 bilion saham bernilai RM418.5 juta daripada 1.13 bilion saham bernilai RM347.61 juta semalam.

Kaunter produk dan perkhidmatan pengguna menyumbang 470.97 juta saham yang didagangkan di Pasaran Utama, produk dan perkhidmatan perindustrian (634.37 juta); pembinaan (177.98 juta); teknologi (253.38 juta); SPAC (sifar), perkhidmatan kewangan (104.28 juta); hartanah (134.22 juta); perladangan (38.46 juta); REIT (15.15 juta), dana tertutup (9,000); tenaga (416.26 juta); penjagaan kesihatan (116.37 juta); telekomunikasi dan media (43.15 juta); pengangkutan dan logistik (66.83 juta); dan utiliti (25.48 juta). – Bernama.

See author's posts


625 atlet Sarawak sedia gegar

SIDANG MEDIA… Dato Sri Abdul Karim Rahman Hamzah bercakap pada sidang media selepas Majlis Perjumpaan Bersama Menteri Belia, Sukan dan Pembangunan Usahawan Sarawak Untuk Persediaan Sukma XX MSN 2022 di Bilik Mesyuarat Stadium Negeri Sarawak, di sini, semalam.

KUCHING: Sarawak bakal menghantar 625 orang atlet bagi mewakili negeri ini pada Sukan Malaysia (SUKMA) Ke-20 yang berlangsung di Kuala Lumpur pada 16 hingga 24 September akan datang.

Menteri Belia, Sukan dan Pembangunan Usahawan, Dato Sri Abdul Karim Rahman Hamzah berkata, penganjuran SUKMA pada tahun ini diambil alih oleh Majlis Sukan Negara (MSN) berikutan permintaan negeri Johor yang menolak untuk menjadi penganjur pada tahun ini.

Katanya, bagaimanapun negeri Johor akan menjadi penganjur sukan tersebut pada 2024.

“Semua acara sukan akan diadakan di Selangor dan Kuala Lumpur melainkan acara lumba basikal yang akan diadakan di Nilai, Negeri Sembilan dan acara pelayaran yang akan diadakan di Langkawi.

“Selain itu, pelancaran ‘countdown’ 50 hari ke SUKMA dan pelancaran ‘our star, our pride’ bakal diadakan pada 29 Julai di Tebingan Sungai Kuching (Waterfront),” katanya pada sidang media selepas Majlis Perjumpaan Bersama Menteri Belia, Sukan dan Pembangunan Usahawan Sarawak Untuk Persediaan Sukma XX MSN 2022 di Bilik Mesyuarat Stadium Negeri Sarawak, di sini, semalam.

Menjelas lanjut, Karim memberitahu sebanyak 426 acara yang akan dipertandingkan dan beberapa acara telah digugurkan kerana tidak cukup penyertaan daripada negeri-negeri lain.

“Pra-syaratnya ialah sekiranya satu-satu acara tersebut tidak dapat ditandingi oleh sekurang-kurangnya empat negeri, maka acara tersebut akan digugurkan di mana antara acara yang menerima impak ialah acara terjun wanita di mana keseluruhan acara telah digugurkan, karate wanita, berpasukan olahraga wanita 10 ribu meter jalan kaki, acara angkat berat tidak melebihi 76 kilogram dan acara judo wanita untuk acara ‘nage no kata’.

“Selain itu, acara kanu polo lelaki dan wanita, tinju lelaki ‘super heavy weight’ 92 kilogram ke atas juga telah digugurkan dan saya berasa sedih kerana banyak acara yang melibatkan atlet Sarawak,” ujarnya yang turut memberitahu perasmian pembukaan SUKMA tahun ini akan diadakan di Dewan Canselor Tun Abdul Razak, Universiti Kebangsaan Malaysia (UKM).

Tambahnya, daripada 625 atlet yang dihantar, beberapa atlet telah didedahkan dalam sukan SUKMA yang lepas manakala ramai juga merupakan yang baharu namun sudah menjalani persiapan melebihi setahun.

Dedahnya lagi, sasaran pingat emas yang baharu belum dapat didedahkan memandangkan beliau masih memberi ruang kepada semua badan persatuan sukan untuk membuat penilaian hingga hari kontinjen berangkat ke Kuala Lumpur.

Oleh RYNNA SHA’ERRA

See author's posts


72 lokasi catat jumlah tertinggi

ZARINA ABDULLAH

KUCHING: Jawatankuasa Pengurusan Bencana Negeri (JPBN) telah mengemaskini
kawasan yang dijangkiti Covid-19 dengan Bahagian Kuching merekodkan jumlah
tertinggi iaitu 72 lokasi, setakat semalam.

Perkara tersebut didedahkan oleh Menteri Pelancongan, Kesenian dan
Kebudayaan Datuk Abdul Karim Rahman Hamzah pada sidang media harian Covid-19
mewakili Pengerusi Jawatankuasa Pengurusan Bencana Negeri Sarawak (JPBNS)  Datuk Amar Douglas Uggah Embas di sini,
semalam.

Lokasi yang paling banyak mencatatkan kes positif di Kuching adalah Jalan
Patinggan dengan 12 kes, diikuti Lorong Cahaya Aman 2D Taman Putri (6), Jalan
Taman Sri Harmoni Petra Jaya (5), Lorong Juara 3G Taman Sukma (5), Kampung
Cemerlang Jalan Lapangan Terbang (5), Lorong Piala 8 Taman Sukma (5) dan Kampung
Demak Baru Fasa 1, Jalan Gunung Jati (4).

Jalan Kenny Hill, Lorong B4 Taman BDC Stampin, Kampung Pinang Jawa dan
Kampung Rampangi Skim Jalan Sultan Tengah masing-masingnya mencatatkan tiga
kes.

Manakala bagi kawasan Samarahan, terdapat 14 lokasi merekodkan kes positif
dengan lima kes di Lorong 12C Uni Garden, Kampung Tanjung Bundong (4), Kampung
Sungai Empit (2), Lorong 22 Taman Desa Ilmu (2), Taman  Samarindah Fasa 3B (2) dan Lorong 22E4 Taman
Desa Ilmu (2), sementra lokasi-lokasi lain masing-masingnya mencatatkan satu
kes.

Daerah Serian pula merekodkan enam tempat dengan masing-masingnya satu kes
positifi iaitu di Kampung Senyawan, Kampung Rimba Padi, Taman Duranda Emas Batu
19, Kampung Tapah, Kampung Reban dan Kampung Chupak.

Betong pula merekodkan lima lokasi positif dengan 12 kes keseluruhan iaitu
di Debak Laut (5), Kampung Debak (2), Kampun Lalang (2), Kampung Bungey (1) dan
Jalan Debak (2).

Sarikei merekodkan enam kes melibatkan dua lokasi di Jalan Tung Yee 2 (5)
dan Taman Nyelong (1), sementara Pantu di Sri Aman, Kampung Igan di Mukah,
Lorong Sentosa Timur 3A di Sibu masing-masingnya satu kes.

Bintulu pula mencatatkan empat lokasi dengan lima kes positif, Miri 15 kes
positif di tujuh tempat dan Limbang merekodkan tiga lokasi dengan lima kes
positif.

See author's posts


Abang Jo terima kunjungan PPM Sri Aman/Betong

KUCHING: Ketua Menteri, Datuk Patinggi Abang Johari Tun Openg menerima kunjungan hormat daripada Persatuan Persaudaraan Melayu (PPM) Sri Aman/ Betong yang diketuai oleh Ahli Dewan Undangan Negeri (ADUN) Lingga, Simoi Peri di pejabatnya pagi semalam.

Rombongan turut disertai oleh Yang Di-pertuanya, Dr. Zulwali Kifli Merawi (lima, kiri) telah membincangkan beberapa perkara yang berkaitan cadangan konsep dan reka bentuk Bangunan PPM Sri Aman-Betong yang bakal dibina tidak lama lagi.

Bangunan yang menelan kos anggaran sekitar RM5 hingga RM7 juta berkenaan bakal dilengkapi dengan pelbagai kemudahan yang bakal memberi manfaatnya khususnya warga Sri Aman.

Turut hadir, Pegawai Daerah Sri Aman, Mohd Ashree bin Wee (empat,kiri) dan rombongan dari persatuan berkenaan.

See author's posts


Blades tumpul di tempat sendiri

HARAPAN Eropah Sheffield United berkecai dengan kekalahan 1-0 di tempat sendiri menentang Everton semalam.

Di Bramall Lane, Sheffield United mengalami kekalahan kedua berturut-turut, menamatkan percubaan mereka untuk mengakhiri musim pertama mereka kembali dalam Liga Perdana Inggeris dengan memperoleh tempat dalam pertandingan Eropah.

Pasukan Carlo Ancelotti memperolehi gol kemenangan pada minit ke-46 apabila penyerang dari Brazil, Richarlison menanduk masuk  sepakan percuma Gylfi Sigurdsson untuk gol ke-15 beliau musim ini.

Pasukan tempat kelapan Chris Wilder berada lima mata di belakang Wolves dan empat mata di belakang Tottenham dengan baki satu perlawanan lagi musim ini.

“Saya kecewa dengan pemain hari ini. Tetapi apa yang anda cuba lakukan dalam satu musim adalah membuat kelab anda mencapai prestasi yang berlebihan dan kami terlalu gembira,” kata Wilder.

“Enam teratas tidak pernah berada dalam jangkaan sejak kami menjejakkan kaki dalam divisyen ini. Ada banyak kelab yang mahu bertukar tempat dengan kami.”

Pasukan yang menduduki tempat kelima dan keenam pasti akan mara ke Liga Europa musim depan.

Sekiranya pemenang Piala FA berada dalam kedudukan enam teratas, maka tempat ketujuh juga layak ke Liga Europa.

Arsenal, yang menghadapi Chelsea di tempat ketiga dalam final Piala FA, kini berada di tangga ke-10, bererti Tottenham berada dalam bahaya untuk gagal layak ke pertandingan Eropah pertama mereka sejak 2009-10. – AFP

See author's posts


Pusat Satelit MYFutureJobs UNIMAS, PERKESO jalin kerjasama

KERJASAMA… UNIMAS melalui Hospital Pengajar dan Pusat Perubatan UNIMAS telah bersetuju untuk menjalin kerjasama dengan PERKESO bagi memberi perkhidmatan perubatan rehabilitasi di Pusat Rehabilitasi UNIMAS.PERKESO telah diwakili oleh Ketua Eksekutifnya, Dato’ Sri Dr. Mohammed Azman Dato’ Aziz Mohammed, manakala UNIMAS pula diwakili oleh Naib Canselornya, Prof. Datuk Dr Mohamad Kadim Suaidi. • Foto NUR AIN OTSMAN

Pertubuhan Keselamatan Sosial (PERKESO) berhasrat untuk membuka sebuah Pusat Satelit MYFutureJobs di kampus Universiti Malaysia Sarawak (UNIMAS) agar para siswazah dan graduan di universiti tersebut dapat memperoleh manfaat menerusi program dan perkhidmatan PERKESO. Ketua Eksekutif PERKESO, Dato’ Sri Dr. Mohammed Azman Dato’ Aziz Mohammed berkata, sehingga 22 Julai lalu, Portal Pekerjaan Negara, MYFutureJobs menawarkan lebih 290,000 jawatan kosong aktif di seluruh negara, di mana 20,362 daripadanya adalah di Sarawak.“Menerusi perkhidmatan pekerjaan MYFutureJobs dan pelaksanaan pelbagai aktiviti program pasaran buruh aktif oleh PERKESO, seramai 549,112 individu telah berjaya mendapat pekerjaan di seluruh Malaysia, termasuk 21,352 anak jati Sarawak,” katanya.Baru-baru ini, PERKESO dan UNIMAS memeterai satu Memorandum Persefahaman (MoU) bagi membuka laluan kepada pelbagai kolaborasi strategik antara kedua-dua pihak.Kerjasama menerusi MoU ini akan menyokong usaha PERKESO dan UNIMAS bagi menyediakan dan memanjangkan program serta kemudahan rehabilitasi di Bumi Kenyalang menerusi penyediaan kemudahan tersebut di Hospital Pengajar UNIMAS.  Inisiatif mumi ini diharapkan dapat memberi manfaat kepada masyarakat setempat terutamanya bagi pencarum PERKESO untuk mendapatkan rawatan rehabilitasi di kampus UNIMAS.Selain itu, pemeteraian MoU ini juga akan merintis kolaborasi dua hala dalam aspek penyelidikan dan pembelajaran, bertujuan untuk meningkatkan kemahiran serta pengetahuan anggota dalam bidang-bidang seperti perubatan, rehabilitasi, intervensi neurologi, kesihatan mental, kemahiran kesihatan bersekutu, robotik, latihan vokasional, keselamatan  dan kesihatan, pengurusan hilang upaya, program Kembali Bekerja (RTW), dan program perkhidmatan pekerjaan.Pemeteraian MoU tersebut telah direalisasikan dalam satu majlis yang telah diadakan di Dewan Tunku Abdul Rahman Putra, UNIMAS, di mana PERKESO telah diwakili oleh Ketua Eksekutifnya, Dato’ Sri Dr. Mohammed Azman Dato’ Aziz Mohammed, manakala UNIMAS pula diwakili olehNaib Canselornya, Prof. Datuk Dr  Mohamad Kadim Suaidi. Kerjasama tersebut telah disaksikan oleh Pengarah Eksekutif Pusat Rehabilitasi PERKESO Tun Abdul Razak, Datuk Dr. Hafez Hussain serta Pengarah Hospital Pengajar dan Pusat Perubatan UNIMAS, Prof. Madya Dr. Ehfa Bujang Safawi.Kata Mohammed Azman lagi, kerjasama yang dipateri melalui MoU dengan pihak UNIMAS ini mencerminkan keprihatinan kedua belah pihak terhadap kebajikan golongan pekerja.“ Saya percaya, pemilihan UNIMAS sebagai strategik PERKESO adalah satu langkah yang tepat dan selari dengan objektif ‘no Malaysian  is left behind’ dalam perlindungan keselamatan sosial, di mana perkhidmatan rehabilitasi yang disediakan merentasi kepelbagaian etnik dalam masyarakat di Sarawak.“Kerjasama ini juga bertepatan dengan peranan PERKESO dalam menyediakan perkhidmatan rehabilitasi secara holistik untuk memberi sinar baharu dan kehidupan yang lebih baik bagi pekerja yang cedera atau menghidap penyakit, menerusi pengurusan upaya yang menyeluruh dan dinamik,” katanya.Menurut  Naib Canselor UNIMAS, Prof. Datuk Dr. Mohamad Kadim Suaidi, dengan kerjasama ini pencarum PERKESO berpeluang menjalani rawatan rehabilitasi di Pusat Rehabilitasi UNIMAS dengan selesa, selain lokasinya berhampiran dengan Kuching dan Serian.“Kerjasama ini juga dilihat saling berkaitan  melengkapi kekuatan yang ada pada kedua-dua pihak, mendatangkan manfaat dan menyumbang kepada pembangunan negara.“Dengan kerjasama rakan strategik seumpama ini, PERKESO dan UNIMAS dapat memperluaskan lagi penyampaian perkhidmatannya menerusi bidang kepakaran masing-masing demi kesejahteraan seluruh Keluarga Malaysia,” katanya.

Oleh NUR AIN OTSMAN

See author's posts


Rusia, China boikot sidang video

AMERIKA SYARIKAT: Rusia dan China semalam, memboikot sidang video tertutup Majlis Keselamatan Pertubuhan Bangsa-Bangsa Bersatu (UNSC) mengenai senjata kimia di Syria yang disebut Moscow sebagai ‘tidak diterima’.

Menurut sumber yang enggan namanya disebut, berkata, kedua-kedua negara itu membiarkan layar skrin mereka kosong ketika sidang video terbabit.

Ketika sidang media maya, Duta Besar PBB Rusia, Vassily Nebenzia mengatakan Moscow mempunyai satu permintaan.

“Permintaannya ialah mahu interaksi sidang video itu dilakukan dalam suasana terbuka.

“Malangnya, anggota dari Barat dari sekutunya, berkeras mahu mengadakan persidangan secara tertutup dalam keadaan tidak formal bertentangan dengan slogan Majlis Keselamatan yang mengesyorkan keterbukaan dan ketelusan,” katanya.

Katanya, pendekatan sebegitu tidak dapat diterima pihaknya berikutan ia menafikan hak negara dalam Konvensyen Senjata Kimia.

“Dalam mesyuarat bulan, anggota UNSC mahu mendengar laoran daripada wakil tertinggi Pertubuhan Bangsa-Bangsa Bersatu (PBB) mengenai perlucutan senjata, Izumi Nakamitsu dan ketua PBB untuk Larangan Senjata Kimia (OPCW), Fernando Arias.

“Di samping tujuan mesyuarat juga adalah untuk mendengar laporan khabar daripada Penyelaras Pasukan Penyiasatan dan Pengenalpastian (IIT) OPCW, Santiago Onate-Laborde yang dimulakan pada tahun 2018,” katanya.

Terdahulu, ITT yang kali pertama menerbitkan laporan pada awal April lalu, secara terang-terangan menyalahkan Damascus (Syria) di atas tiga siri serangan senjata kimia pada 2017.

Menurut Moscow yang berpihak kepada Damsyik, Syria sudah menghentikan program senjata kimianya, memusnahkan bekalan senjata kimia dan kemampuan pengeluarannya.

Damsyik pula menafikan pihaknya bertanggungjawab terhadap serangan yang dicetuskan pada 2017.

Sementara itu, menurut wakil diplomatik PBB United Kingdom dalam satu kenyataan, berkata mesyuarat semalam itu dilangsungkan dalam format tertutup bagi membolehkan anggota Majlis dan Republik Arab Syria bertukar pandangan secara terus terang dan mengajukan pertanyaan ketika taklimat.

“Penolakan menghadiri mesyuarat dan turut serta dengan OPCW berdasarkan hasil mengecewakan dan menunjukkan keutamaan beberapa anggota majlis untuk melarang penggunaan senjata kimia dengan menyerang orang ramai dan institusi yang ditugaskan melindunginya,” katanya. – AFP

See author's posts


Nafi hadapi masalah gaji

PENGURUSAN Sarawak United FC menafikan berlakunya masalah tunggakan gaji dalam kalangan pemain dan jurulatih kelab sejak Julai lalu.

Malah menurut Pengerusi Sarawak United FC, Datuk Posa Majais, bayaran gaji semua pemain, jurulatih dan pegawai telah dibayar sepenuhnya.

Jelas Posa, pembayaran bagi Ogos sedang dilakukan ketika ini dan kemas kini akuan Sarawak United FC sedikit ‘kurang teratur’ serta memerlukan penelitian memandangkan terdapat pemain yang telah memohon pendahuluan gaji Ogos terlebih awal bulan lalu.

“Tambahan penelitian dan kemas kini yang tepat memerlukan perhatian bagi memudahkan semua pihak yang terlibat di bahagian kewangan.

“Sebagai sebuah pengurusan yang sentiasa peka dan bertanggungjawab, pihak kami sentiasa memastikan kebajikan kesemua ahli keluarga Sarawak United baik dari segala segi dan sangat menekankan perkara ini sebagai keutamaan.

Tegas Posa lagi, pihaknya akan mengambil tindakan undang-undang terhadap individu yang telah membuat fitnah berkenaan perkara tersebut sehingga menjejaskan imej kelab.

“Untuk individu terbabit, pihak pengurusan akan mengambil tindakan undang-undang kerana lemparan fitnah ini sedikit sebanyak telah mencalarkan imej kelab.

“Surat saman akan diserahkan kepada individu tersebut pada 27 September ini oleh peguam Sarawak United sebagai pengajaran kepada individu ini, yang sebelum ini pernah tular kerana gemar masuk campur pengurusan kelab lain yang tidak hanya Sarawak United sahaja.

“Langkah ini diambil Sarawak United sebagai peringatan supaya tidak sewenang-wenangnya membuat spekulasi yang boleh menjatuhkan Sarawak United pada ketika ini.

Beliau turut berharap penyokong-penyokong setia Sarawak United untuk terus memberikan sokongan padu kepada kelab berkenaan secara berterusan.

“Untuk penyokong setia Sarawak United, walaupun kami bukan kelab yang sempurna, diharapkan sokongan daripada anda akan berterusan bukan sahaja untuk perjuangan pemain.

“Tetapi juga sumber kekuatan kesemua individu yang terlibat secara langsung atau tidak langsung dalam membina semula empayar bola sepak Sarawak ke peringkat yang boleh dibanggakan pada masa depan,” ujarnya.

See author's posts


SIBU BOLEH MAJU

SIBU: Sibu memerlukan orang yang duduk dalam satu ‘halaman yang sama’ dan mempunyai corak pemikiran yang sama untuk terus fokus ke arah mencapai status bandar rayanya.

Ketua Menteri Datuk Patinggi Tan Sri Abang Johari Tun Openg berkata, ini amat diperlukan untuk menjamin pembangunan Sibu yang berterusan.

“Sebab itu Sibu memerlukan pasukan tempatan yang kuat sama seperti Sarawak memerlukan kerajaan yang kuat untuk meneruskan pembangunan menuju 2030 dan melindungi haknya seperti yang termaktub dalam Perlembagaan dan Perjanjian Malaysia 1963 (MA63),” katanya.

Beliau berkata demikian ketika berucap pada majlis pelancaran Taman Shi-Yi Foochow di Sibu, semalam.

Turut hadir, Menteri Muda Pendidikan, Sains dan Penyelidikan Teknologi Dr. Annuar Rapa’ee, Pengerusi Persatuan Foochow Sibu Ying Tieng Chai dan Pengerusi Majlis Perbandaran Sibu (MPS) Clarence Ting.

Abang Johari berkata, peranan beliau sebagai Ketua Menteri bukanlah hanya untuk sesebuah daerah, bandar, luar bandar atau kawasan tertentu, tetapi beliau adalah Ketua Menteri Sarawak.

Oleh itu, katanya, Sarawak mempunyai masyarakat yang unik yang mana rakyat dari latar belakang kaum berbeza dibenarkan mengamalkan budaya mereka sendiri.

“Saudara-saudara Cina kita yang sangat menitikberatkan pendidikan dibenarkan menubuhkan sekolah mereka sendiri dan mempromosikan pendidikan Cina.

“Ramai bukan Cina menghantar anak mereka ke sekolah Cina kerana mereka tahu kualiti pendidikan Cina adalah tinggi,” katanya.

Beliau berkata, Kerajaan Sarawak menyokong pendidikan Cina dengan bantuan kewangan RM10 juta setahun sama seperti sokongan yang diberikan kepada sekolah mubaligh.

Beliau juga berkata, Kerajaan Sarawak mengiktiraf Sijil Peperiksaan Bersepadu (UEC) sejak zaman Allahyarham Pehin Sri Adenan Satem.

Katanya lagi, melalui pengiktirafan itu, pemegang UEC boleh memohon pekerjaan dalam perkhidmatan awam negeri.

“Anda tidak akan jumpa perkara seumpama ini berlaku di bahagian lain di dunia, malah di Semenanjung Malaysia.

“Kerajaan Persekutuan tidak mengiktiraf UEC, walaupun ketika kerajaan PH berkata mahu mengiktiraf sedemikian tetapi kerajaan negeri melaksanakan apa yang telah dijanjikan,” katanya.

Sementara itu, beliau turut mengucapkan tahniah kepada Persatuan Foochow Sibu kerana bekerjasama dengan Majlis Perbandaran Sibu (SMC) untuk membina Taman Shi-Yi Foochow bernilai RM3.5 juta di Jalan Gambir.

Beliau turut mengucapkan tahniah kepada Lembaga Sekolah SJK(C) Dung Sang kerana telah memulakan pembinaan blok bilik darjah dan dewan serba guna yang menelan belanja RM9 juta.

Oleh NURZILLA MOHAMAD

See author's posts


Uggah dedah taktik jahat pembangkang

SPAOH: Pembangkang termasuk calon Bebas pada Pilihan Raya Umum ke-15 (PRU-15) sekarang berusaha mengurangkan perwakilan dari Sarawak di Parlimen.

Pengarah Pilihan Raya Gabungan Parti Sarawak (GPS), Datuk Amar Douglas Uggah Embas mendedahkan bahawa ia taktik mereka untuk menewaskan calon gabungan empat parti ini.

“Oleh itu mereka patut ditolak kerana cita-cita dan rancangan jahat mereka itu. Kita tidak boleh membenarkan sebarang percubaan untuk mengurangkan perwakilan kita dari Sarawak di Parlimen. Kita akan melawan habis-habisan semua percubaan itu.

“Kita (GPS) mahu mempunyai jumlah yang besar, lebih banyak lagi bagus. Mereka akan berada di sana (Parlimen) sebagai pelindung kepentingan dan hak kita terutama dalam memulihkan hak yang terhakis di bawah Perjanian Malaysia 1963 (MA63),” katanya ketika merasmikan Festival Makanan dan Kraf Biro Wanita PBB Betong di sini hari ini.

Aktiviti yang disertai Biro Wanita dari 94 rumah panjang di Bukit Saban itu diadakan di rumah panjang Uggah Rh Mendit Unsu di Penom.

Bekas Ahli Parlimen Betong Datuk Robert Lawson Chuat adalah antara yang menghadiri majlis itu.

Timbalan Premier Sarawak itu turut mengingatkan rakyat bahawa kerajaan GPS sentiasa bersama mereka, menjaga dan berkhidmat sepanjang masa.

“Lihatlah calon pembangkang yang kalah dalam pilihan raya negeri tahun lalu. Di mana mereka sekarang?

“Kerajaan Pakatan Harapan (PH) selepas Pilihan Raya Umum 2018 juga telah membuat banyak janji manis tetapi ia kekal sebagai janji semata-mata. Mereka (PH) melayan Sarawak dengan teruk dan telah membatalkan banyak projek yang sangat penting kepada rakyat,” katanya.

Katanya, PRU-15 ini amat penting kepada Sarawak kerana ia bertujuan untuk mempunyai seramai mungkin Ahli Parlimen GPS di Dewan Rakyat.

Calon GPS Parlimen Betong Dr. Richard Rapu dalam ucapannya pula sekali lagi menegaskan beliau akan menjadi wakil rakyat untuk semua kaum jika menang.

“Saya akan melakukan bahagian saya untuk memuji usaha yang dilakukan oleh ADUN Layar, Bukit Saban dan Saribas dalam membawa lebih banyak pembangunan dan kemajuan ke Betong.

“Tolong undi saya sebagai wakil GPS. Mari kita kuatkan GPS. GPS adalah untuk melindungi Sarawak dan berkhidmat kepada semua rakyat Sarawak.

“Pilihan Raya Umum Ke-15 ini adalah untuk GPS membantu dalam membentuk Kerajaan Persekutuan yang kukuh dan stabil,” katanya.

Oleh ADI SAFARMAN

See author's posts


Insiden tembakan ragut lima sekeluarga

BANGKOK: Polis Thailand sedang menyiasat kejadian tembakan di sebuah rumah di daerah Thung Khru, Bangkok pagi ini yang menyebabkan lima sekeluarga, termasuk seorang kanak-kanak lelaki berusia sembilan tahun, terbunuh.

Timbalan jurucakap polis, Kolonel Polis Krissana Pattanacharoen berkata polis Thung Khru dimaklumkan mengenai kejadian itu pada pukul 8.30 pagi (waktu tempatan).

Beliau berkata pegawai polis bergegas ke tempat kejadian dan menemukan lima mayat – terdiri dua lelaki, dua perempuan dan seorang kanak-kanak lelaki – terbaring berlumuran darah di rumah teres dua tingkat itu.

Menurut beliau polis mengenal pasti kelima-lima mangsa terdiri kanak-kanak lelaki, ayah dan ibunya serta datuk dan nenek kanak-kanak itu.

“Pihak berkuasa turut menjumpai sepucuk pistol separa automatik berada di tangan kanan bapa kanak-kanak itu.

“Polis memeriksa tempat kejadian dan mengumpulkan bukti tambahan untuk siasatan lanjut dijalankan,” katanya dalam satu kenyataan hari ini.

Krissana berkata, siasatan awal mendapati keluarga itu memiliki sebuah kedai alat ganti kenderaan. Motif sebenar kejadian masih disiasat.

Semua mayat telah dihantar ke Hospital Siriraj untuk bedah siasat.

Media tempatan melaporkan jiran-jiran terdengar tembakan pada awal pagi, sebelum bergegas ke lokasi kejadian dan menemukan mayat bergelimpangan dalam rumah berkenaan.- Bernama

See author's posts


Sambutan Hari Kebangsaan 2020 pasti diingati

KUALA LUMPUR: Sambutan Hari Kebangsaan 2020 pasti kekal di ingatan rakyat Malaysia kerana buat pertama kalinya ia diraikan dalam suasana norma baharu seiring keadaan negara yang masih ‘berperang’ menentang Covid-19.

Pun begitu, keadaan tersebut yang membataskan kehadiran orang ramai ke lokasi sambutan Hari Kebangsaan tidak mematahkan semangat patriotik rakyat untuk mengekspresikan rasa cinta terhadap negara dengan cara tersendiri termasuk berkongsi momen dan ucapan di media sosial.

Menggunakan tanda pagar #malaysiaprihatin dan #momennegaraku, kebanyakan rakyat turut berkongsi gambar mengibarkan Jalur Gemilang serta menzahirkan harapan agar Malaysia terus sejahtera.

Buat julung kalinya, Dataran Pahlawan Negara di Putrajaya dipilih sebagai lokasi sambutan Hari Kebangsaan bertemakan ‘Malaysia Prihatin’ dan terhad kepada dif kehormat, anggota keselamatan dan petugas bagi memastikan majlis berjalan mengikut prosedur operasi standard.

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berkenan berangkat ke Dataran Pahlawan Negara pagi ini dan disambut Perdana Menteri Tan Sri Muhyiddin Yassin dan  isteri Puan Sri Noorainee Abdul Rahman serta Menteri Komunikasi dan Multimedia Datuk Saifuddin Abdullah dan isteri Datin Norlin Shamsul Bahri.

Usai nyanyian ‘Negaraku’, Seri Paduka berdua berangkat ke Dewan Serbaguna Dataran Pahlawan Negara dengan Yang di-Pertuan Agong berkenan menyampaikan Titah Diraja bersempena Hari Kebangsaan 2020 yang merupakan tumpuan utama sambutan tahun ini.

Di NEGERI SEMBILAN, Yang Dipertuan Besar Negeri Sembilan Tuanku Muhriz ibni Almarhum Tuanku Munawir dan Tunku Ampuan Besar Negeri Sembilan Tuanku Aishah Rohani binti Almarhum Tengku Besar Mahmud berkenan berangkat ke majlis Sambutan Hari Kebangsaan 2020 peringkat negeri yang diadakan di Padang Majlis Perbandaran Seremban.

Turut berangkat ke majlis yang berlangsung secara tertutup itu, kedua-dua putera baginda, Tunku Besar Seri Menanti Tunku Ali Redhauddin dan Tunku Zain Al-‘Abidin. Majlis turut dihadiri kira-kira 250 orang terdiri daripada barisan Exco kerajaan negeri, wakil pelbagai agensi kerajaan dan wakil petugas barisan hadapan.

Di PAHANG, Pemangku Raja Pahang Tengku Hassanal Ibrahim Alam Shah Al-Sultan Abdullah berkenan berangkat ke sambutan Hari Kebangsaan 2020 peringkat negeri di Stadium Tertutup SUKPA di Indera Mahkota.

Turut berangkat pada sambutan yang berlangsung dalam kebiasaan baharu itu ialah Menteri Besar Datuk Seri Wan Rosdy Wan Ismail dan barisan kepimpinan pentadbiran negeri.

Selain perbarisan kehormat oleh pasukan beruniform, antara pengisian Hari Kebangsaan ialah bacaan ikrar Rukun Negara oleh petugas barisan hadapan menangani pandemik wabak Covid-19, persembahan koir lagu patriotik oleh Kumpulan Koir Perkhidmatan Awam Negeri Pahang dan persembahan syair dan puisi.

Di MELAKA, Yang Dipertua Negeri Tun Mohd Ali Rustam dan isteri Toh Puan Asmah Abd Rahman, Ketua Menteri Datuk Seri Sulaiman Md Ali dan isteri Datin Seri Munira M. Yusop hadir pada sambutan di Dataran Seri Negeri, Ayer Keroh.

Majlis dimulakan dengan bacaan doa oleh Mufti Melaka Datuk Abdul Halim Tawil dan diteruskan dengan nyanyian lagu Negaraku serta upacara menaikkan Jalur Gemilang oleh anggota Rejimen Ketiga Kor Polis Tentera Diraja, Kem Terendak.

Program diteruskan dengan bacaan Ikrar Rukun Negara, persembahan deklamasi sajak, nyanyian koir dan boria oleh Ikatan Persuratan Melayu Melaka, nyanyian Koir Kebangsaan dan diikuti Perutusan Hari Kebangsaan dibacakan oleh Sulaiman.

Di TERENGGANU, Menteri Besar Datuk Seri Dr Ahmad Samsuri Mokhtar hadir menyaksikan perarakan lintas hormat kapal dan bot Agensi Penguatkuasaan Maritim Malaysia (APMM) iaitu Kapal Maritim (KM) Pekan, KM Bagan Datuk, KM Tok Bali, KM Gemia, KM Begahak, bot Pengalang 16, bot Pengalang 45 dan bot Pengawal 16 menyelusuri muara Sungai Terengganu dan melintasi jambatan angkat.

Hadir sama Timbalan Menteri Sains, Teknologi dan Inovasi Ahmad Amzad Hasim dan Ketua Pengarah APMM Laksamana Maritim Datuk Mohd Zubil Mat Som.

Di KOTA KINABALU, sambutan Hari Kebangsaan peringkat negeri yang berlangsung di Pusat Konvensyen Antarabangsa Sabah dihadiri Yang Dipertua Negeri Tun Juhar Mahiruddin dan isteri Toh Puan Norlidah R.M Jasni serta Ketua Menteri Datuk Seri Mohd Shafie Apdal dan isteri Datin Shuryani Shuaib.

Majlis sambutan yang dihadiri 250 tetamu jemputan itu dimeriahkan dengan persembahan tarian kebudayaan, koir dan deklamasi puisi.

Di SARAWAK, sambutan Hari Kebangsaan peringkat negeri diisi dengan acara Unity Walk sejauh 2.5 km yang dilepaskan oleh Yang Dipertua Negeri Sarawak Tun Abdul Taib Mahmud, menyaksikan peserta pelbagai bangsa dan latar budaya menggayakan pakaian tradisional masing-masing.

Acara jalan kaki yang bermula 9.30 pagi bermula dari Dewan Suarah dan melalui pusat bandar Simanggang, Waterfront dan kembali ke Dewan Suarah itu turut disertai Ketua Menteri Datuk Patinggi Abang Johari Tun Openg, menteri-menteri negeri, ketua jabatan kerajaan serta ketua kaum.– Bernama

See author's posts


Sidang DUN: Transformasi status Mahkamah Bumiputera Sarawak dipergiatkan

KUCHING: Kajian untuk menghasilkan satu pelan induk bagi penstrukturan semula dan menaik taraf status Mahkamah Bumiputera Sarawak kini sedang dilaksanakan.

Timbalan Menteri di Jabatan Premier (Undang-Undang dan Adat Bumiputera) Jefferson Jamit Unyat berkata, kajian adalah agar ia setanding dengan Mahkamah Sivil dan Mahkamah Syariah.

“Hasil kajian ini nanti akan dibentangkan dalam Mesyuarat Majlis Kerajaan Negeri untuk pertimbangan dan kelulusan sebelum tindakan selanjutnya dapat dilaksanakan,” katanya ketika menjawab pertanyaan John Ilus (GPS-Bukit Semuja) pada sesi soal jawab sidang Dewan Undangan Negeri, hari ini.

Kajian ini bertujuan penstrukturan semula dan peningkatan Mahkamah Anak Negeri Sarawak

Katanya lagi, bidang kuasa Mahkamah Bumiputera Sarawak adalah untuk mendengar dan mengadili kes-kes berkaitan pelanggaran adat.

“Ia adalah berdasarkan penetapan di bawah dikodifikasi  adat iaitu adat yang telah dibukukan dan dijadikan undang-undang bertulis bagi pelbagai komuniti Bumiputera di Sarawak dan kes-kes berkaitan pertikaian ke atas hakmilik dan tuntutan pampasan tanah hakmilik adat Bumiputera di bawah Kanun Tanah Sarawak,” katanya.

Mahkamah Bumiputera Sarawak adalah sebuah unit di Jabatan Premier Sarawak yang ditubuhkan di bawah Ordinan Mahkamah Anak Negeri 1992.

Mahkamah Bumiputera Sarawak juga adalah sebahagian daripada unit pentadbiran Kerajaan Negeri di bawah Jabatan Premier Sarawak.

Selain Mahkamah Bumiputera Sarawak, terdapat juga Mahkamah Sivil di bawah Jabatan Kehakiman Persekutuan dan Mahkamah Syariah di bawah Jabatan Kehakiman Syariah Sarawak.

Setiap mahkamah tersebut mempunyai struktur, bidang kuasa dan kuasa masing-masing.

Oleh NUR AIN OTSMAN

See author's posts


STIDC, STA sumbang PPE bernilai RM2 juta

NUR AIN OTSMAN

KUCHING: Persatuan Kayu Kayan Sarawak (STA) bekerjasama dengan Perbadanan Kemajuan Perusahaan Kayu Sarawak (STIDC) membantu negeri Sarawak memerangi wabak Covid-19 dengan menyumbang Kelengkapan Pelindung Diri (PPE) bernilai RM2 juta.

Sumbangan itu menyediakan PPE kritikal bertaraf perubatan termasuk topeng pelindung perubatan KN95, topeng perubatan sekali pakai, kacamata perubatan, pelindung muka, penutup kepala perubatan, sarung tangan, gaun pengasingan (tidak steril), penutup pelindung perubatan (steril) dan but penutup perubatan.

Secara khusus, PPE sangat diperlukan oleh petugas barisan hadapan seperti doktor, jururawat dan pekerja kesihatan lain yang merawat pesakit Covid-19, terutama mereka yang berada di unit rawatan intensif.

Sumbangan itu disampaikan kepada Pengarah Jabatan Kesihatan Negeri Sarawak, Dr Chin Zin Hing oleh Pengurus Besar STIDC, Hashim Bojet serta ahli Majlis Tetap STA, Datuk Amar Abdul Hamed Sepawi dan Ketua Pegawai Eksekutif STA, Annie Ting pada satu majlis penyerahan di Bangunan Dewan Undangan Negeri Sarawak (DUN Lama), Kuching di sini semalam.

Majlis disaksikan Timbalan Ketua Menteri, Datuk Amar Douglas Uggah  Embas yang juga Pengerusi Jawatankuasa Pengurusan Bencana Negeri (JPBNS).

STA dengan sukacitanya memaklumkan anggota STA bersatupadu dengan Kerajaan Sarawak dalam memerangi Covid-19, dengan menyerah sumbangan dalam bentuk wang tunai dan peralatan perubatan.

Antara anggota STA yang terbabit ialah Kumpulan KTS, Kumpulan Rimbunan Hijau, Kumpulan Samling, Kumpulan Shin Yang, Kumpulan Kayu Pepejal, Kumpulan Ta Ann dan Kumpulan WTK.

STA berharap sumbangan daripada industri perkayuan negeri ini dapat menyokong peningkatan keperluan penjagaan kesihatan dan membantu menambah bekalan PPE dan peralatan perubatan kritikal, sambil memastikan petugas barisan hadapan yang bekerja tanpa kenal penat lelah untuk mengekang wabak ini, dilindungi dengan baik.

STIDC dan STA berharap sumbangan ini dapat memenuhi tujuannya untuk mencegah penyebaran Covid-19 dan menyelamatkan nyawa.

STA juga menggesa semua pemain industri dan masyarakat untuk memainkan peranan mereka dalam menyahut seruan Kerajaan Sarawak, dan mematuhi garis panduan pencegahan yang dikeluarkan oleh Jabatan Kesihatan Sarawak termasuk menjaga jarak sosial dan kebersihan diri.

See author's posts


Ahmad Johnie santuni penduduk Kampung Badong

DARO: Ahli Parlimen Igan, Ahmad Johnie Zawawi menyantuni penduduk Kampung Badong menerusi program santai bersama penduduk di kampung tersebut.

Kampung Badong sememangnya sudah cukup terkenal dengan ikan terubok yang paling enak, selain pipus, ikan masin long dan ketam serta sayur-sayuran segar.

Di samping itu, kampung tersebut juga mempunyai surau yang paling aktif, pendek kata semuanya ada di Kampung Badong.

Malah Kampung Badong juga merupakan pintu masuk utama ke pekan Daro.

Sementara itu semalam, Ahmad Johnie sempat meninjau Hospital Daro dan Klinik Daro bagi melihat tempat-tempat yang perlu dinaik taraf atau diwujudkan bagi memberi keselesaan kepada para pengunjung dan para pesakit.

See author's posts


Helikopter terhempas, lapan dikhuatiri maut

MOSCOW: Sebuah helikopter yang membawa 16 pelancong dan anak kapal dalam perjalanan bersiar-siar di gunung berapi di timur laut Rusia terhempas di tasik semalam menyebabkan lapan orang dikhuatiri maut dan dua yang lain dalam keadaan parah, kata pegawai tempatan.

Helikopter Mi-8 jatuh ke Tasik Kuril di Semenanjung Kamchatka yang bergunung di tengah-tengah jarak penglihatan yang teruk, kata Gabenor Vladimir Solodov.

Tambah Solodov, kakitangan Hutan Simpan Kronotsky menyelamatkan separuh daripada orang yang berada di dalam helikopter tersebut.

“Mereka mendekati tempat kejadian dengan kapal dan menyelamatkan lapan orang,” kata Solodov dalam satu kenyataan. Dua daripada mangsa yang selamat kini dalam rawatan intensif dengan pelbagai kecederaan.

Lapan yang lain dikhuatiri mati, tetapi nasib mereka tidak dapat disahkan dengan segera.

“Kami tidak mempunyai maklumat mengenai yang lain,” kata Jurucakap Gabenor, Alla Golovan.

Jelas Gabenor, helikopter itu kini berada di kedalaman lebih dari 130 meter sekitar 800 meter dari pantai.

Menurut pihak berkuasa, lebih daripada 60 penyelamat dan penyelam dihantar ke tempat kejadian, tetapi tidak mempunyai peralatan yang diperlukan untuk memulakan operasi.

“Penyelam Kementerian Situasi Kecemasan tidak dapat bekerja sedalam itu. Oleh itu, kami meminta bantuan Kementerian Pertahanan.

“Robot akan digunakan untuk mengimbas situasi dasar Tasik Kuril di lokasi nahas,” kata Gabenor Solodov.

Jawatankuasa Penyiasatan mengatakan pihaknya sedang melihat kemungkinan pelanggaran peraturan keselamatan udara yang memicu insiden itu.

Dalam pada itu, pelancong di dalam helikopter itu berasal dari bandar kedua terbesar Rusia, Saint Petersburg.

Helikopter itu membawa mereka ke Khodutka, gunung berapi berhampiran Bandar Petropavlovsk-Kamchatsky dan helikopter itu adalah milik sebuah syarikat bernama Vityaz-Aero, yang dimiliki bersama oleh ahli parlimen tempatan, Igor Redkin.

Awal minggu ini, Redkin menjadi berita utama di Rusia ketika dia mengaku membunuh seorang lelaki yang dianggapya beruang.

Kamchatka adalah semenanjung luas yang terkenal dengan pelancong pengembaraan kerana kekayaan hidupan liar, gunung berapi aktif dan pantai pasir hitam.

Pada Julai lalu, sebuah pesawat dari sebuah syarikat kecil tempatan terhempas di semenanjung, membunuh 19 orang.

Rusia secara historis mempunyai reputasi buruk terhadap keselamatan udara, tetapi mencatatkan peningkatan kes dengan ketara sejak 2000-an.

Syarikat penerbangan utama negara telah beralih dari pesawat Soviet yang semakin tua ke pesawat moden, tetapi masalah penyelenggaraan dan kepatuhan terhadap peraturan keselamatan tetap menjadi masalah.

Pada Mei 2019, penerbangan Aeroflot terbakar ketika melakukan pendaratan kecemasan di Lapangan Terbang Sheremetyevo di Moscow mengorbankan 41 orang. -AFP

See author's posts


Monyet ‘serang’, gigit penduduk Kampung Tian

SFC memasang perangkap monyet di Kampung Tian, semalam.

MATU: Monyet liar ‘menyerang’ Kampung Tian di sini sejak kebelakangan ini hingga meresahkan penduduk terutama pada waktu malam.

Hingga kini, sekurang-kurangnya 10 penduduk kampung mengadu digigit haiwan itu yang berjaya menyeludup masuk ke dalam rumah.

Tidak pasti punca sebenar monyet masuk kampung, sama ada kelaparan untuk mencari makanan atau keadaan cuaca panas.

Salah seorang mangsa, Zakaria Rapaee, 63, berkata dia terpaksa menerima rawatan di klinik kampung setelah digigit monyet di bahagian kepala selepas tengah malam.

“Saya tengah lena tidur apabila terasa sesuatu menerkam di bahagian kepala.

“Pada mulanya saya ingat budak yang menerkam kepala saya. Saya terkejut rupa-rupanya monyet.

“Kejadian itu berlaku kira-kira jam 1 pagi,” katanya kepada Utusan Sarawak di sini semalam.

Bagaimanapun, dia tidak pasti dari pintu mana monyet masuk ke dalam rumah.

Beliau berharap pihak berwajib melakukan sesuatu untuk mengambil tindakan susulan bagi mengelak ramai lagi mangsa monyet liar.

Seorang lagi penduduk kampung memberitahu emaknya turut menjadi mangsa apabila monyet tiba-tiba masuk ke dalam rumah dua malam lalu.

“Emak saya ketika itu sedang menonton televisyen dan tiba-tiba monyet menerkam mengigit tangan .

“Monyet itu dikatakan mahu mengambil buah dan dilihat mahu melawan. Ini yang bahaya,” katanya.

Seorang lagi mangsa adalah budak kecil apabila monyet masuk ke dalam rumah kira-kira jam 1 pagi.

Kebanyakan serangan itu berlaku di Kampung Hilir, Tian tetapi kejadian serupa juga dilaporkan di Kampung Hulu dan Kampung Tengah, Tian.

Berikutan itu, kebanyakan penduduk terpaksa menutup pintu dan tingkap rumah termasuk pada siang hari.

Malah kalangan ibubapa juga bimbang mengenai keselamatan anak mereka, dikhuatiri diserang monyet liar.

Menurut penduduk kampung, kehadiran monyet memasuki rumah berlaku sejak dahulu lagi tetapi kali ini, ia mula mengigit manusia.

Mereka berharap pihak berkuasa mengambil tindakan termasuk operasi memerangi monyet liar sama ada menangkap menggunakan perangkap tertentu atau menembak dengan peluru getah.

Sementara itu, pihak Sarawak Forestry Corporation (SFC) sudah berada di Kampung Tian petang semalam bagi memasang jerat atau perangkap monyet.

See author's posts


PKN Wilayah S’wak buat laporan polis

KUCHING: Pengerusi Penggerak Komuniti Negara (PKN) Wilayah Sarawak membuat laporan polis sebagai respons kepada tuduhan dan dakwaan liar yang telah dibuat oleh Ketua Pemuda Parti Tindakan Demokratik (DAP) Perak, Steven Chaw yang menuduh PKN menerima dana berjumlah RM8.6 juta, baru-baru ini.

Menurut Nurhanim, laporan polis itu adalah respons terhadap tuduhan dan dakwaan liar yang telah dibuat oleh Ketua Pemuda (DAP) Perak, Steven Chaw seperti yang disiar dalam portal Perak Today bertarikh 12 November lalu.

“Menurut apa yang disiarkan oleh portal itu, PKN dituduh menerima dana sejumlah RM8.6 juta dan setiap seorang dari ahli jawatankuasa akan mendapat RM780,000.

“Dengan ini saya ingin menegaskan bahawa PKN adalah sebuah badan bukan kerajaan (NGO) yang bergerak secara sukarela tanpa menerima peruntukan dana seperti yang didakwa,” katanya dalam suatu kenyataan media, di sini, semalam.

Nurhanim berkata, fitnah itu juga telah dimuat naik di bererapa media sosial seperti Facebook, Twitter dan Instagram malahan berleluasan dalam kumpulan whatsapp.

“Aktivis-aktivis kami tidak menerima sebarang gaji dan semua aktiviti yang dilakukan adalah atas dasar semangat sukarelawan yang tinggi di kalangan kami.

“Terkini portal Sarawak Report yang terkenal juga turut memutar belitkan fakta turut menyumbang penyebaran fitnah jijik ini,” katanya.

Nurhanim turut menjelaskan bahawa, Penggerak Komuniti Tempatan (PeKT) adalah merupakan inisiatif bersifat pentadbiran di bawah Kementerian Perumahan dan Kerajaan Tempatan (KPKT) sebagai sebuah mekanisme yang memberi fokus serta memperkukuhkan perlaksanaaan Dasar Komuniti Negara.

“PeKT telah diluluskan oleh kabinet pada 23 November 2018 untuk memperkasakan dan memperdayakan komuniti mengikut kesesuaian demografi sesuatu kawasan dan komuniti setempat, yang telah dilancarkan pada 17 Februari 2019 oleh Perdana Menteri ketika itu.

“Kenyataan yang dibuat oleh Ketua Pembangkang, Ahli Parlimen Port Dickson dalam ucapan Belanjawan 2021 di Parlimen, telah menuduh bahawa dana itu akan disalurkan kepada PKN adalah tidak tepat dan tidak bertanggungjawab.

“Sangat mendukacitakan motif Pembangkang hanya bertujuan kepentingan politik murahan untuk mengelirukan rakyat,” ujarnya.

Dalam pada itu, Nurhanim memaklum bahawa, PKN adalah Badan Bukan Kerajaan (NGO) yang sudah lama wujud dan telah berkhidmat secara sukarela di bawah Kerajaan Parti Harapan (PH) dan sekarang di bawah Kerajaan Perikatan Nasional (PN).

“Dengan ini, kami mendesak agar Parti Tindakan Demokratik (DAP) untuk mohon maaf dengan PKN kerana telah menyebar fitnah politik murahan.

“Pihak kami tidak akan teragak agak untuk mengambil tindakan seterusnya sekiranya penyebaran fitnah ini berterusan dalam pada itu kami juga berharap agar orang awam mendapat pencerahan yang tepat mengenai isu ini,” katanya.

Terdahulu, pengerusi Penggerak Komuniti Negara (PKN) Wilayah Sarawak telah membuat laporan polis di Balai Polis Satok, di sini, semalam berikutan tuduhan dan dakwaan liar oleh Ketua Pemuda Parti Tindakan Demokratik (DAP) Perak, Steven Chaw baru-baru ini.

Oleh Jeakqleyn Yacho

See author's posts


Pembalakan haram menurun

KUCHING: Kadar pembalakan haram di Sarawak menurun disebabkan penggunaan pesawat pengesan udara dan dron, kata Ketua Menteri Datuk Patinggi Abang Johari Tun Openg.

Menurutnya, kadar pembalakan haram di negeri ini pada masa sekarang sangat rendah kerana wujudnya teknologi berkenaan.

“Kita tidak boleh mengelak daripada menggunakan teknologi baharu,” ujarnya.

Beliau berkata demikian pada sidang media selepas menghadiri Program Penghijauan Malaysia Kempen Penanaman 100 Juta Pokok Peringkat Negeri Sarawak di Bukit Siol, DBKU, di sini semalam.

Sementara itu, katanya, Kerajaan Sarawak melalui Jabatan Hutan Sarawak mengeluarkan arahan iaitu setiap syarikat pembalakan di negeri ini perlu melaksanakan aktiviti restorasi di kawasan lesen masing-masing.

“Setiap syarikat pembalakan perlu memenuhi syarat yang ditetapkan kerajaan iaitu melakukan aktiviti penanaman semula pokok di kawasan yang telah ditebang,” jelasnya.

Tegasnya, kerajaan negeri hanya akan mengeluarkan lesen kepada syarikat pembalakan sekiranya mereka mematuhi arahan tersebut.

Oleh NUR AIN OTSMAN

See author's posts


Aset rizab rasmi BNM berjumlah AS$104.41 bilion

KUALA LUMPUR: Aset rizab rasmi Bank Negara Malaysia (BNM) setakat 31 Ogos 2020 berjumlah AS$104.41 bilion, mengikut format Special Data Dissemination Standard (IMF SDDS) Tabung Kewangan Antarabangsa (IMF).

Dalam satu kenyataan semalam, BNM berkata, aset mata wang asing lain berjumlah AS$1.61 bilion pada akhir Ogos 2020.

“Bagi tempoh 12 bulan akan datang, aliran keluar jangka pendek yang telah dikenal pasti bagi pinjaman, sekuriti dan deposit mata wang asing yang termasuk antaranya pembayaran balik berjadual peminjaman luar negeri oleh kerajaan dan pembayaran balik perolehan daripada Bil Antara Bank dalam mata wang asing Bank Negara apabila matang, berjumlah AS$8.72 bilion,” katanya.

Bank pusat berkata, kedudukan hadapan pendek adalah sebanyak AS$8.37 bilion manakala jumlah kedudukan hadapan panjang sebanyak AS$1.58 bilion pada akhir bulan Ogos 2020, mencerminkan pengurusan mudah tunai ringgit dalam pasaran wang.

“Sejajar dengan amalan yang diterima pakai sejak bulan April 2006, data ini tidak termasuk unjuran aliran masuk mata wang asing daripada pendapatan faedah dan pengeluaran pinjaman projek,” katanya.

Menurut BNM, unjuran aliran masuk mata wang asing berjumlah AS$2.31 bilion untuk tempoh 12 bulan akan datang, dan satu-satunya saluran keluar bersih jangka pendek aset mata wang asing luar jangka ialah jaminan kerajaan bagi hutang luar negeri dalam mata wang asing yang akan matang dalam tempoh satu tahun, berjumlah AS$277.1 juta.

Rizab antarabangsa Malaysia tidak mempunyai sebarang pinjaman dalam mata wang asing yang terkandung opsyen, kemudahan kredit belum digunakan dan kemudahan kredit tanpa syarat yang diberikan oleh atau kepada bank pusat lain, organisasi antarabangsa, serta bank dan institusi kewangan lain.

“Bank Negara Malaysia juga tidak terbabit dalam urus niaga opsyen mata wang asing terhadap ringgit,” katanya. – Bernama

See author's posts


Isteri Guan Eng ditahan SPRM

GEORGE TOWN:  Suruhanjaya Pencegahan Rasuah Malaysia (SPRM) semalam menahan   isteri bekas Menteri Kewangan Lim Guan Eng, Betty Chew bagi membantu siasatan berhubung kaitannya dengan sebuah syarikat swasta.

Ketika mengesahkan penahanan itu, peguam Lee Khai yang mewakili Chew, berkata SPRM sedang menyiasat satu   laporan berhubung sebuah syarikat swasta, Excel Property Management and Consultancy Sdn Bhd, yang didakwa mempunyai kaitan dengan Chew.

“Saya bertindak sebagai peguam Chew dan menemani beliau untuk memberi keterangan bagi membantu siasatan pada hari ini,” katanya ketika dihubungi, di sini semalam.

Chew yang ditemani peguam dan adik iparnya Lim Hui Ying tiba di pejabat SPRM Pulau Pinang di Jalan Sultan Ahmad Shah  di sini pada 10.45 pagi untuk  memberi keterangan berhubung perkara itu.

Berdasarkan pemantauan petugas media yang “berkampung” di perkarangan bangunan SPRM Pulau Pinang, Chew masih berada di dalam pejabat suruhanjaya itu setakat 4.00 petang tadi.

Mengulas lanjut, Lee berkata wang jaminan sebanyak RM50,000 telah disediakan bagi mengikat jamin Chew. – Bernama

See author's posts


Mahu pimpinan muda bersiap siaga

KUCHING: Tindakan Ketua Menteri Abang Johari Tun Openg berundur sebagai Presiden SABERKAS adalah mahu pimpinan muda bersiap siaga.

Mantan Exco SABERKAS Daerah Kuching, Cr. Dzamaluddin Zainudin mengakui Ketua Menteri mempunyai jiwa yang besar kepada pemimpin muda mengambil alih pomponan SABERKAS.

“Saya amat menyokong pengunduran beliau sebagai presiden,

“Ini bermakna beliau mempunyai jiwa yang besar mahu pimpinan belia yang muda untuk mengambil alih pimpinan SABERKAS Negeri Sarawak selaras dengan dasar beliau yang mahu pimpinan muda bersedia untuk memimpin,” katanya kepada pemberita semalam.

Maka dengan pelantikan Datuk Abdul Karim Rahman Hamzah sebagai presiden baharu, Dzamaluddin menyatakan sokongan memandangkan Abdul Karim sebelum ini adalah Timbalan Presiden mempunyai berpengalaman luas dalam menerajui belia di Sarawak.

“Insya- Allah belia akan terus maju dan akan melahirkan pemimpinan yang dinamik, berpandangan jauh dan aktif,” katanya lagi

Oleh Diyana Samsuddin

See author's posts


SMK Semerah Padi raih lima anugerah

PASUKAN dari SMK Semerah Padi membawa pulang satu Anugerah Emas, satu Anugerah Perak dan tigaAnugerah Gangsa pada Pertandingan Inovasi Si2TE 2022.

Sekolah Menengah Kebangsaan (SMK) Semerah Padi mengharumkan nama Sarawak apabila memenangi Anugerah Emas dan Perak bagi dua projek inovasi di dalam Pertandingan Inovasi Si2TE 2022 (Sirim Invention, Inovation and Technology Expo) anjuran Sirim di Kulim Hi-Tech yang berlangsung di Kedah.

Malah tiga lagi projek dari sekolah ini yang dipertandingkan, turut menerima Anugerah Gangsa di dalam  pertandingan yang berlangsung pada 19-21 Julai 2022 lalu. Sebanyak 176 projek daripada seluruh peringkat kategori dan negeri bertanding untuk merebut anugerah berprestij nini.

Menurut Penolong Kanan Pentadbiran, SMK Semerah Padi, Dayang Normala Abang Bohari selaku ketua rombongan, sekolah berkenaan merupakan satu-satunya sekolah di Sarawak yang dijemput menyertai pertandingan ini dan apa yang membanggakan, sekolah ini pulang dengan kejayaan apabila kelima-lima projek inovasi yang dipertandingkan, membawa pulang anugerah.

Projek inovasi  Vermi Pot  bagi mengurangkan penggunaan plastik di dalam bidang pertanian,  menarik perhatian juri untuk dinobatkan sebagai juara pertandingan ini.  Vermi Pot adalah  pasu bunga yang diperbuat daripada  vermikompos dan  kanji yang dicipta bagi menggantikan penggunaan polybag dalam bidang pertanian.

Sementara itu, projek 2 In 1 Shopping Bag yang memenangi Anugerah Perak merupakan beg membeli-belah dengan dua fungsi untuk bahan basah dan kering. Inovasi ini bertujuan mempromosi beg guna semula bagi menghalang pembuangan beg plastik secara berleluasa.

Tiga lagi projek hasil inovasi para pelajar sekolah ini iaitu Dam Grid, Citrus Medicass Repellent dan D-Lemonen Aromatheraphy pula masing-masing mendapat Anugerah Gangsa.

Dam Grid membantu para pelajar menguasai cara menentukan kedudukan menggunakan rujukan grid berdasarkan peta topografi bagi subjek Geografi, manakala Citrus Medicass Repellent dan D-Lemonen Aromatheraphy pula merupakan produk yang dihasilkan untuk kegunaan seharian.

Untuk pertandingan ini, SMK Semerah Padi telah menghantar lima  projek inovasi yang disertai oleh seramai 12 orang pelajar Tingkatan 2, 3 dan 5 serta empat  guru pembimbing.

Kumpulan 1 yang  menghasilkan projek Vermi Pot, 2 In 1 Shopping Bag dan Dam Grid dianggotai oleh Anis Hannani Khalid, Ameera Maisarah Mohd Hazikin,  Ainul Amira Kamil,  Haziqah Alya Adaha, Qha’yum Mohd Noor dan Muhamad Raimy Hazmy  Razali.

Kumpulan ini di bawah bimbingan Cikgu Dayang Mordiah Abg Abdul Rahman dan Cikgu Mohamad Razif Asnan.

Sementara itu, Kumpulan 2 yang mengilhamkan projek  Citrus Medicass Repellent dan D-Lemonen Aromatheraphy terdiri daripada  Puspitasari  Ramli,  Sharifah Nur Afirah  Wan Zaidi,  Nur Imanisa Jamaludin, Noorul Haziyah  Zulkiflee, Afiqah Nur Raihan  Arib dan Siti Ardiana Hamdan.

Kumpulan ini mendapat bimbingan daripada Cikgu Suria Samsudin dan Cikgu Noor Amirah Rosli.

Turut mengiringi para pelajar semasa pertandingan ini ialah Focal Person Daerah Kuching merangkap Yang DiPertua Persatuan Ibu Bapa dan Guru (PIBG) serta  penasihat program tersebut, Shamsuri Epoh.

Majlis penyampaian anugerah berkenaan telah disempurnakan oleh Pengerusi Jawatankuasa Industri dan Pelaburan Pengajian Tinggi, Sains Teknologi dan Inovasi, Datuk  Dr Ku AbdulRahman Ku Ismail. Hadir sa,a, Presiden & Eksekutif Kumpulan SIRIM Berhad, Dato Dr Ahmad Sabirin Arshad.

Oleh HAINI DARANI

See author's posts


Akta Pendaftaran Perniagaan 1956 perlu diperluas ke Sarawak

KUCHING: Pihak Suruhanjaya Syarikat Malaysia (SSM) akan meneruskan kajian dan rundingan supaya Akta Pendaftaran Perniagaan 1956 dapat dikuatkuasakan di seluruh negara termasuk di Sabah dan Sarawak.

Menteri Perdagangan Dalam Negeri dan Hal Ehwal Pengguna, Dato Sri Alexander Nanta Linggi berkata, diharapkan akta itu akan diperluaskan ke Sarawak dan Sabah suatu hari nanti.

“ Ini kerana, semua perniagaan yang berdaftar di Sabah dan Sarawak adalah di bawah bidang kuasa negeri masing-masing.

“Kami sedang mengusahakannya dengan beberapa perbincangan sedang dibuat supaya akta itu boleh digunakan di Sarawak kerana ia bukan sahaja untuk SSM menambah baik perkhidmatan mereka tetapi juga untuk manfaat komuniti perniagaan,” katanya.

Beliau berkata demikian pada sidang media selepas merasmikan bangunan pejabat baharu SSM Sarawak di Bangunan City Square, Jalan Pending, di sini hari ini.

Perniagaan yang berdaftar di bawah akta tersebut bersama SSM boleh menikmati pelbagai faedah seperti pendaftaran mudah, pemilik mempunyai kawalan penuh, kos lebih rendah, tidak memerlukan pemfailan penyata kewangan dan bantuan kewangan dari Kerajaan Persekutuan.

Nanta berkata, semua entiti maklumat perniagaan dalam pangkalan data SSM sangat berguna apabila ia membabit isu undang-undang di mana pengguna boleh mengenal pasti kesahihan dan kewujudan perniagaan untuk mengurangkan kes penipuan serta membina keyakinan pengguna dalam melakukan perniagaan.

“Sebab mengapa akta itu tidak dilaksanakan di kedua-dua negeri ini sejak awal kerana ia adalah warisan yang diwarisi sejak dahulu.

“Tiada isu dalam perkara ini. Ia telah diwarisi sebagai aspek sejarah tetapi bergerak ke hadapan, adalah baik untuk Sabah dan Sarawak mengambil serius akta ini. Mereka tidak perlu bimbang kehilangan kuasa berhubung pendaftaran syarikat kerana ini boleh diperhalusi dan dibincangkan oleh semua pihak yang terlibat,” katanya.

Bagaimanapun, beliau percaya SSM akan terus mengkaji dan berunding supaya akta itu dikuatkuasakan di seluruh negara.

“Semoga usaha ini membolehkan usahawan di kedua-dua negeri ini menikmati semua kelebihan mendaftarkan perniagaan di SSM terutamanya pendaftaran ini akan menyebabkan entiti perniagaan mereka disenaraikan di dalam pengkalan data SSM, yang boleh diakses oleh sesiapa sahaja, pada bila-bila masa, di seluruh dunia.

“ Maklumat entiti-entiti perniagaan di dalam pengkalan data SSM adalah sangat penting bagi para peniaga mengembangkan jenama perniagaan sebagai entiti perniagaan yang sah di sisi undang-undang, memudahkan pengguna mengenalpasti kesahihan dan kewujudan entiti perniagaan serta membina keyakinan pengguna dalam berurus niaga selain mengurangkan kes penipuan,” katanya.

Sementara itu, Timbalan Menteri di Pejabat Premier Sarawak (Hal Ehwal Korporat, Penerangan dan Unit Komunikasi Awam Sarawak) yang juga bekas Anggota SSM, Datuk Abdullah Saidol berkata,

Kerajaan Sarawak telah menerima cadangan penyatuan Akta Pendaftaran Perniagaan 1956 daripada SSM.

“ Akta itu pada masa ini tidak dikuatkuasakan di Sarawak.

“Kita perlu berhati-hati dengan penyatuan ini kerana ia adalah mengenai melindungi hak dan kepentingan Sarawak tetapi pada masa sama kita juga harus melihat kepentingan komuniti perniagaan. Peguam negara kita sedang menelitinya,” katanya.

Oleh NUR AIN OTSMAN

See author's posts


Tubuh Unit Warden Trafik tangani kesesakan lalu lintas

SIBU: Unit Warden Trafik perlu ditubuhkan di majlis tempatan sebagai usaha untuk membantu Polis Diraja Malaysia (PDRM) polis menangani kesesakan lalu lintas.

Timbalan Ketua Menteri, Dato Sri Dr Sim Kui Hian berkata, pihak majlis harus menyediakan tenaga kerja mereka bagi menampung perkhidmatan tambahan ini kepada masyarakat.

“Saya mahu meningkatkan perkhidmatan pihak majlis tempatan, dengan salah satu daripadanya ialah semua majlis perbandaran telah diberi kuasa oleh Kementerian Pengangkutan Malaysia untuk mempunyai warden trafik.

“Bagi tujuan itu, pihak majlis tempatan perlu menyediakan tenaga kerja mereka. Kesesakan lalu lintas sangat serius di semua kawasan perbandaran dan kami mahu membantu polis,” jelasnya pada Majlis Makan Malam Ulang Tahun Ke-70 Majlis Daerah Luar Bandar Sibu (MDLBS), semalam.

Dr Sim yang juga Menteri Kesihatan Awam, Perumahan dan Kerajaan Tempatan mahu majlis tempatan memainkan peranan yang semakin meningkat dalam kesihatan awam.

“Jika kita melihat kembali sejarah, kesihatan awam dahulunya hanya menjadi dominan majlis tempatan.

“Selama bertahun-tahun, ia hanya menjadi dominan Kementerian Kesihatan Malaysia (KKM). Jadi, kita perlu menyemak semula tenaga kerja, kepakaran untuk memastikan kesihatan awam kembali kepada majlis tempatan,” ujarnya.

Tambahnya, rundingan untuk mengembalikan hak kepada Sarawak di bawah Perjanjian Malaysia 1963 (MA63) adalah termasuk ekonomi kesihatan dan pendidikan.

Pada majlis sama, Dr Sim bagi pihak Jawatankuasa Pengurusan Bencana Negeri (JBPN) Sarawak merakamkan setinggi-tinggi penghargaan kepada semua majlis tempatan di atas kerjasama mereka sejak dua tahun lepas.

“Kita telah menjadikan Sarawak mempunyai jumlah kematian terendah akibat Covid-19 di seluruh negara. Selain itu, kerana semangat perpaduan Sarawak, kita mempunyai bilangan vaksinasi dos 1 dan dos 2 tertinggi, serta dos penggalak,” ujarnya lagi.

Turut hadir, Menteri Muda Kesihatan Awam, Perumahan dan Kerajaan Tempatan II Michael Tiang, Ahli Dewan Negara Senator Robert Lau, Pengerusi MDLBS Sempurai Petrus Ngelai, Residen Bahagian Sibu Wong Hee Sieng serta yang lain.

Oleh AKUN GIMAN

See author's posts


Tukang perabot didakwa bunuh bekas isteri

JOHOR BAHRU: Seorang tukang perabot dihadapkan ke Mahkamah Majistret, di sini semalam  atas tuduhan membunuh bekas isterinya semalam.

Tertuduh, Oh King Zee, 33, mengangguk faham terhadap pertuduhan yang dibacakan di hadapan Majistret Rashidah Baharom, namun, tiada pengakuan direkodkan kerana kes itu di bawah bidang kuasa Mahkamah Tinggi.

Oh yang mempunyai dua anak didakwa membunuh Goh Jing Pei, 27, di Taman Ehsan Jaya, di sini, pada kira-kira  6.00 pagi, 15 Julai lepas.

Dia didakwa mengikut Seksyen 302 Kanun Keseksaan yang memperuntukkan hukuman gantung sampai mati, jika sabit kesalahan.

Pendakwaan dikendalikan Timbalan Pendakwa Raya Benedict Choong Kai-Qi manakala tertuduh diwakili peguam Yap Che Kai.

Mahkamah menetapkan 6 September depan untuk sebutan semula kes bagi mendapatkan laporan bedah siasat, kimia dan perubatan. – Bernama

See author's posts


Lahirkan pemain berkualiti

PERSATUAN Bola Sepak Bahagian Kapit (Kapit FA) memasang cita-cita untuk melahirkan pemain yang berkualiti dan mampu ditampilkan ke peringkat yang lebih tinggi selepas ini.

Penaung Kapit FA, Wilson Nyabong Ijang berkata, beliau melihat sendiri situasi pembangunan bola sepak di Kapit sememangnya ada perkembangan tetapi ingin melihat ia lebih berkembang.

“Pasukan kelab atau persatuan perlu melahirkan pemain-pemain yang dapat dibanggakan mewakili Kapit seterusnya Sarawak dan Malaysia.

“Pembangunan bola sepak perlu mengambil pendekatan yang mampu menghasilkan pemain-pemain berkaliber dalam tempoh masa yang ditentukan,” katanya semasa melakukan sepak mula perlawanan diantara Kapit FA menentang Sarikei FA di Stadium Mini Song, Ahad lalu.

Dalam perlawanan itu, Kapit FA berjaya menundukkan Sarikei FA dengan keputusan menyebelahi tuan rumah 3-0.

Wilson berkata, semua pihak perlu melihat kembali dengan mengkaji strategi tersendiri terhadap sukan tersebut supaya kejayaan dapat dicapai.

“Saya minta Kapit FA mempergiatkan aktiviti-aktiviti peringkat bawahan dengan mencungkil bakat pemain usia muda supaya bakat mereka dapat diketengahkan untuk mewakili Kapit dan Sarawak,” ujarnya.

Beliau turut menggesa pasukan dan persatuan sukan seluruh Kapit bersama-sama berusaha menghasilkan prestasi pemain yang dapat dibanggakan.

Ahli Dewan Undangan Negeri (ADUN) Pelagus itu berkata, beliau melihat usaha gigih Kapit FA diterajui Presiden, Nicol Agoi dan Ahli Jawatankuasanya menganjurkan banyak kejohanan dan program peringkat akar umbi serta akademi bola sepak sejak beberapa tahun lalu.

“Saya memberi sokongan penuh dan menghargai usaha tersebut tanpa kenal penat lelah menganjurkan kejohanan serta program mencari bakat pemain muda di peringkat akar umbi bagi mencungkil bakat mereka,” katanya.

Justeru itu, Kapit FA perlu mencari pendekatan sama melahirkan pemain-pemain handalan sekali gus meneruskan usaha mencari legasi dan mencungkil bakat-bakat baharu peringkat sekolah rendah dan menengah.

“Menceburi bidang sukan bola sepak bukan sekadar melahirkan seseorang yang mampu berdikari dan berpotensi tinggi tetapi kita melihat dalam tempoh 30 hingga 40 tahun lepas yang mana sukan nombor satu dunia ini melahirkan manusia yang taat dan berguna dalam menjalani kehidupan bahkan membina kerjaya serta memupuk keadaan diri yang sihat sejahtera.

“Jangan anggap bola sepak hanya satu permainan, habis bermain, simpan kasut balik rumah.

“Mereka (pemain) yang terlibat dalam sukan itu perlu mengganggap permainan itu satu kerjaya dalam kehidupan dan tidak mustahil pemain akan dibayar RM1,000 sejam seperti pemain profesional yang dibayar banyak dengan menjana pendapatan tinggi apabila mencapai kejayaan,” ujar Wilson.

Beliau turut menyeru para pemain Kapit FA yang menyertai Liga SSC-FAS Bawah 25 tahun itu agar sentiasa fokus, komited dan berdisiplin tinggi dalam setiap permainan sekiranya ingin mencapai sesuatu kejayaan.

Wilson juga menyifatkan peranan sukan bola sepak yang mampu menyatukan komuniti pelbagai bangsa dan latar belakang yang berbeza di atas padang mengikut peraturan sekali gus melahirkan pemain yang berkaliber serta mampu membina kerjaya dalam sukan itu.

Beliau turut melakukan penyerahan sumbangan 10 biji bola daripada Kapit FA kepada pusat pembangunan bola sepak di bawah Perbadanan Sukan Sarawak (SSC) Kapit.

Oleh ADI SAFARMAN

See author's posts


Kes Covid-19 Indonesia cecah angka 30,000

JAKARTA: Kes positif Covid-19 di Indonesia terus meningkat, melepasi angka 30,000 dengan 993 kes baharu, dalam tempoh 24 jam.Menurut jurucakap Pemerintah Indonesia berkenaan Covid-19 Achmad Yurianto, bagi tempoh 12 tengah hari semalam sehingga 12 tengah hari ini, sebanyak 31 lagi kematian berlaku, menjadikan jumlah kematian keseluruhan sebanyak 1,801 orang, manakala kes positif kini berjumlah 30,514 kes.

“Seramai 13,347 pesakit masih dalam pemantauan Covid-19,” katanya dalam sidang media hariannya yang disiarkan menerusi YouTube rasmi Badan Nasional Pengurusan Bencana (BNPB) Indonesia.Peningkatan kes positif berlaku drastik di wilayah Jawa Timur, iaitu 286 kes positif baharu dan 17 kematian dalam tempoh 24 jam berkenaan.

Tiada kes kematian di provinsi Jakarta untuk tempoh 24 jam itu, namun Jakarta masih mencatatkan jumlah kematian tertinggi keseluruhan iaitu 524 kes, diikuti Jawa Timur (464 kes), Jawa Barat (158) dan selebihnya di wilayah-wilayah lain di Indonesia.- Bernama

See author's posts


Ibu bapa, guru perlu proaktif pastikan PPPM 2023-2025 berjaya terlaksana

SADONG JAYA: Ibu bapa dan guru perlu menunjukkan komitmen yang tinggi terhadap tugas dan amanah masing-masing bagi memastikan transformasi pendidikan berjalan lancar.

Ahli Dewan Undangan Negeri (ADUN) Simunjan, Awla Dris berkata, peranan ibu bapa dan guru penting dalam memastikan Pelan Pembangunan Pendidikan Malaysia (PPPM) 2023-2025 dilaksanakan dengan jayanya.

“Kejayaan golongan pelajar bukan sahaja disebabkan oleh hasil pemusatan mereka terhadap pelajaran di sekolah malah termasuk bantuan warga guru serta ibu bapa yang berusaha ke arah pencapaian maksimum anak-anak,” katanya.

Beliau berkata demikian ketika berucap pada Majlis Khatam Al-Quran dan Anugerah Pelajar Cemerlang Sesi 2022/2023 Sekolah Kebangsaan (SK) Haji Bujang Rangawan Putin, semalam.

Dalam pada itu, Awla menyarankan pihak sekolah agar terus berusaha tanpa jemu untuk mempertingkat pencapaian pelajar ke tahap cemerlang.

“Ini bukan sahaja dalam aspek kurikulum bahkan juga aktiviti kokurikulum di peringkat sekolah, daerah dan seterusnya ke peringkat yang lebih tinggi,” katanya.

Turut hadir, Guru Besar SK Haji Bujang Rangawan Putin Jamali Bujang, Penolong Pegawai Pejabat Pendidikan Daerah Samarahan Haduta Sharkawi, Penolong Kanan Pentadbiran SK Haji Bujang Rangawan Putin Abdul Aziz Mohamad Sanusi serta YDP PIBG SK Haji Bujang Rangawan Putin Sapiee Hanapi.

Oleh NUR AIN OTSMAN

See author's posts


PBT mata enggau pending pengari rayat

DATU Dr Penguang anak Manggil maya betemu enggau Seketeri Kunsil Pelilih Marudi sereta bala kunsil Pelilih Marudi empai lama ke udah.

MARUDI: Sapit Menteri Pengerai Mensia Mayuh, Pengawa Berumah enggau Perintah Pelilih Menua Datu Dr Penguang anak Manggil ngarapka bala kunsil pelilih menua ngatur pengawa enggau pengelurus ati.

Iya ngasuh bala kunsilor tauka raban kunsil seruran sensitif enggau gaya ke bisi dipeda sereta nyadi mata enggau pending pengari rayat.

Ketegal nya Penguang ti mega Kaban Kunsil Nengeri (ADUN) Marudi deka meda bala kunsilor ngaga pengawa ke patut sereta ngemanahka agi servis diri empu ngagai rayat.

Iya mansutka jaku munyi nya maya betemu enggau Seketeri Kunsil Pelilih Marudi sereta bala kunsil Pelilih Marudi empai lama ke udah.

Maya betemu nya Penguang bekunsika perambu opis menteri ke deka ngemanahka agi sistem servis Sida Bekuasa Pelilih Menua (PBT) ba nengeri tu.

Kelimpah ari nya iya mega bisi nyebut mayuh bengkah ubah enggau perambu ngagai PBT Sarawak ba timpuh lima taun ke deka datai baka ke udah diperambuka berengkah ari taun 2012.

Lebuh ngenang pekara bukai Penguang ngasaika diri puas ati enggau pemujur pengawa ngaga endur ngengkahka kerita baru.

Ku iya, bisi 96 lot baru endur parking kerita benung digaga lalu pengudah tembu ila iya ulih mutaraka penanggul parking ba pelilih menua nya.

See author's posts